text:
Skeiðskrá fyri kassameistarar/nevndarl...12/10/2018
Í 2016 skipaði ÍSF fyri skeiðum fyri kassameistarum og nevndarlimum. Skipað varð fyri 5 skeiðum kring landið, og vóru hesi […]Skeið
Vælvera Fitness verður partur av Anti ...11/10/2018
Í samstarvi við Ítróttarsamband Føroya vilja vit kunngera øllum limum, at Vælvera Fitness nú er partur av Anti Doping Danmark. […]Antidoping
ÍSF í samstarvi um ABC fyri sálarliga...10/09/2018
Tú kanst styrkja tína sálarligu heilsu. Fólkaheilsuráðið stendur fyri ABC fyri sálarligu heilsu, ið er ein verkætlan, sum er grundað […]Ymiskt
Álendski mentamálaráðharrin á vitja...06/09/2018
Í samband við vitjan sína í Føroyum, ynskti Álendski mentamálaráðharrin Tony Asumaa eisini at vitja ÍSF. Álendski mentamálaráðharrin hevur stóran […]Altjóða viðurskifti ÍSF
Ítróttarsálarfrøði á breddan í Su...27/08/2018
Hevur føroyska ítróttin fyri neyðini at hava fokus á sálarfrøði? Ítróttasamband Føroya hevur skipað fyri tveimum evniskvøldum um júst hetta […]Menning
Antidoping Danmark kunnar fitness- og st...16/08/2018
Mánakvøldið 20. august skipar ÍSF, saman við Antidoping Danmark, fyri einum kunnandi fundi fyri umboðum frá fitness- og venjingarmiðstøðunum í […]Antidoping
Allar dopingroyndir negativar31/07/2018
Fyrstu 7 mánaðirnar í 2018 eru 22 dopingroyndir tiknar av føroyskum ítróttafólkum. Allar royndirnar vóru negativar. Royndirnar eru tiknar innan […]Antidoping
Úrskurður frá Ítróttadómstólinum ...15/07/2018
2018-07-14 Úrskurður Ítróttadómstólsins viðv genturóðrinum á Eystanstevnu 2018ÍSF
Venjari 1-skeið í heyst, 201811/06/2018
At menna eitt ítróttarfelag er ein týðandi liður at hava ein hóp av vælskikkaðum og -útbúnum venjarum. Hevur tú sum venjari hug at førleikamenna teg, fáa eitt […]ÍSF Menning
7 venjarar fingið prógv06/06/2018
Sunnudagin 27. mai endaði skeiðið Venjari 2, og fingu sjey venjarar prógv. Trý onnur hava tikið partvíst lut í skeiðnum, […]ÍSF Menning
ÍSF á ferð – Sandoy24/05/2018
Mikukvøldið 30. mai 2018 kl 19.00 skipar ÍSF fyri einum evniskvøldi í Ítróttarhøllini á Sandi. Tiltakið er ætlað nevndarlimum og ábyrgdarfólkum […]ÍSF
ÍSF á ferð – Suðuroy17/05/2018
ÍSF hevur sett sær sum mál at koma út til øll økini í landinum at kunna um virksemið hjá ÍSF. […]ÍSF
Tvørmegi Crossfit undir dopingeftirlit ...16/05/2018
Venjingarmiðstøðin Tvørmegi Crossfit fer nú undir dopingeftirlit hjá Anti Doping Danmark. Tvørmegi sigur hetta vera fyri at tryggja, at neyðugt […]Antidoping
Aðalfundur ÍSF’s 2018 – á...07/05/2018
Ársfrágreiðingin sæst: herÍSF
Guttorm Sørensen heiðraður á aðalfu...
Leygardagin 5. mai 2018 hevði Ítróttasamband Føroya aðalfund í ÍSF-húsinum. Nógv fólk var møtt á fundi. Á skránni var m.a. […]ÍSF
ÍSF á ferð – Tórshavn01/05/2018
ÍSF hevur sett sær sum mál at koma út til øll økini í landinum at kunna um virksemið hjá ÍSF. […]ÍSF
Freistin er á midnátt – viðurke...16/04/2018
Á aðalfundinum í vár tann 5. mai 2018 fer ÍSF við heiðurskjalið Poul E. Petersen’s at heiðra og viðurkenna eina […]ÍSF
Fráboðan um aðalfund 201813/04/2018
Vísandi til grein 9 í Evstulóg fyri Ítróttasamband Føroya verður við hesum lýst til aðalfundar leygardagin 5. mai 2018 kl […]ÍSF


c: text/html

text:
Eg vildi fegin hava okkurt fitt og praktiskt til puslikrókin hjá okkum. Nú eg havi verið í barnsburðarfarloyvi, havi eg virkuliga hugnað mær við hesum DIY verkætlaðunum. So ístaðin fyri at keypa hetta, keypti eg heldur toy og seymaði tað... Continue reading →
Nakað, ið eg ofta hoyri verða ein afturvendandi trupulleika hjá familjum, er tann vælsignaði døgurðin. Tað er sami spurningur hvønn dag: “Hvat skulu vit eta til døgurða í dag??” og samstundis gerst hesin posturin eisini alsamt dýrari, tí vit enda... Continue reading →
Sum áður sagt, njóti eg at hava barnsburðarfarloyvi og hugni mær við ymsum kreativum verkætlaðum. Eitt nú er svøvnurin byrjaður at halta, og tískil eru mangar nætur farnar, við at finna íblástur á eitt nú Pinterest. (um tú ikki hevur... Continue reading →
Tað er nokk so stuttligt við heimagjørdum leikum, bamsum og øðrum til børnini. Eg eri hvussu er viðhaldsfólk av kreativum “ger tað sjálv” verkætlaðum, og haldi tað verða so spennandi at skapa. Nú er eitt sindur síðani eg gjørdi hesa... Continue reading →
Enn einaferð mátti eg sjálv fara í gongd, tí eg ikki hevði hjarta til at gjalda tann dýra prísin, sum ein vakur seingjarhimmal kostar í dag. Altso, 500-600 kr.. er tað ikki í dýrara lagi? Tað haldi eg altso at... Continue reading →
Eitt tað besta við at verða í barnsburðarfarloyvi, er at hava tíð til alt tað kreativa. Eg veit ikki nær, eg seinast havi givið mær stundir at sitið og bundið, broderað og vovið í tímar á rað. Eg verða kreativ... Continue reading →
Nú vóru tær aftur her.. ja hvørjar? PAPPÍRSBLÓMURNAR!! Man skuldi næstan trúð, at eg hevði fingið nokk av teimum, aftaná at hava gjørt eina trilliard til brúdleypið, men nei.. Eg haldi enn at tær eru líka vakrar, og tær kunnu... Continue reading →
So kom ein troyggja afturat av stokkunum. Tað gongur jú við rúkandi fer, tá plaggið er til eina lítla gellu. Hesuferð fyrireikaði eg meg eitt sindur meira enn seinast, tí nú skuldi eitt mynstur í. Hetta fitta hjarta mynstrið, er... Continue reading →
Ja, endaúrslitið bleiv ikki so galið, men hetta er kanska tí eg ikki altíð planleggi ov væl áðrenn eg byrji, tí ofta endar tað ikki júst sum ætlað. Eg hevði funnið mær eitt mynstur, sum fór sikk sakk í rekkjum... Continue reading →
Nakað sum nokk liggur til nógvar føroyskar kvinnur, er áhugin fyri at binda. Eg eri sjálv ikki so ófør, men nú tá eg eri í barnsburðarfarloyvi og havi eina lítla diddu áveg, fekk eg hug at taka stokkarnar fram aftur.... Continue reading →

robotstxt: allowed

filter: keep


text:
Oddbjørn væntar at 07 Vestur og Suðringar spæla javnt
ítróttur16-03-2018 - 16:21 - Jóanis Albert Nielsen
FSF Varpið: Gestur í FSF Varpinum hesaferð er Oddbjørn Joensen, sum væntar ein heimasigur, tveir javnleikir og tveir útisigrar í 2. umfari í Betri Deildini hjá monnnum.
Leygardagin 17. mars verður fult umfar í Betri Deildini hjá monnum spælt. Í Gundadali møtast HB og Víkingur, og í Runavík spæla NSÍ og KÍ. Skála fær vitjan av B36, meðan 07 Vestur tekur ímóti TB/FCS/Royn. Fimti dysturin verður á Hólmanum á Eiði millum EB/Streym og AB.
Í Havn verður byrjað klokkan 15:00, meðan dystirnir í Runavík, á Skála og í Sørvági verða floytaðir í gongd kl. 16:00. Á Eiði verður fyrsta spark kl. 17:00.
Gestur í FSF Varpinum hesaferð, at meta um teir fimm dystirnar í 2. umfari, er Oddbjørn Joensen. Og sambært klaksvíkinginum í Havn fáa vit ein heimasigur, tveir javnleikir og tveir útisigrar.
Í sendingini kunngera vit eisini vinnarin av bóltinum, sum fleiri av stóru profilunum í føroyskum fótbólti seinastu nógvu árini hava sett sín autograf á. Harafturat eru øll málini í 1. umfari í fremstu deildini hjá monnum at síggja í FSF Varpinum.


text:
Mynstring sum skipskokkur eftir 1. januar 2017.
Fyri at fáa sjóvinnubræv sum skipskokkur við handilsskipum verður kravið, at umsøkjari hevur sveinabræv innan kokkayrkið.
Fyri at fáa sjóvinnubræv sum skipskokkur við fiskiskipum verður kravið, at umsøkjari hevur staðið útbúgving sum gastronomatstøðingur.
Tey sjófólk, sum hava sjóvinnubræv sum skipskokkur áðrenn herdu krøvini verða sett í gildi (1. januar 2017) varðveita síni rættindi og kunnu tískil endurnýggja sjóvinnubrævið uttan at hava staðið omanfyrinevndu útbúgvingar (sveinabræv innan kokkayrkið ella gastronomatstøðingur)
Hvussu søki eg um sjóvinnubræv?
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla oyðublað og senda kravdu skjølini við. Á oyðublaðnum stendur, hvørji skjøl skulu sendast við umsóknini. Gev gætur, at umsóknin verður ikki viðgjørd, fyrr enn øll skjøl eru móttikin.
Oyðublað: Skipskokkur við fiskiskipum
Oyðublað: Skipskokkur við fiskiskipum í heimasigling
Oyðublað: Skipskokkur við handilsskipum
Hvørjar treytir eru til at fáa sjóvinnubræv?
Um søkt verður um sjóvinnubræv sum skipskokkur áðrenn 1. januar 2017, eru krøvini, at sjófólk hava staðið góðkent trygdarskeið sbr. §§ 36 ella 37, er myndug, hevur galdandi heilsuváttan og antin hevur staðið góðkent kokkaskeið til sjóvinnu, ella hevur staðið sveinaroynd í kokkayrkinum ella aðra samsvarandi útbúgving
Sjófólk, ið skulu hava sjóvinnubræv sum skipskokkur eftir 1. januar 2017, skulu lúka hesar treytir:
Viðkomandi skal vera myndugur: Allir umsøkjarar skulu vera 18 ár ella eldri.
Sjóvinnubræv til handilsskip: Sveinabræv innan kokkayrkið.
Sjóvinnubræv til fiskiskip: Hevur staðið útbúgving sum gastronomatstøðingur.
Galdandi heilsuprógv til sjófólk: Umsøkjarar skulu hava galdandi heilsuprógv til sjófólk, ið vísir at viðkomandi er skikkaður til skipstænastu.


text:
Í 20 ár hevur tónleikabólkurin 200 við sínum prikandi punktónleiki fingið føroyingar at argasta, fegnasta, flenna og rista við høvdinum.
200 hava við framførslum og útgávum røkt ein leiklut í føroyska samfelagnum, sum eingin annar hevur gjørt teimum eftir. Teirra samfelagsrevsandi – ofta satirskur – tónleikur hevur verið viðmerkjandi og hevur stundum elvt til kjak.
Hóast 200 hava spælt til óteljandi tiltøk síðani 1996 hava teir ikki spælt á Summar Festivalinum – men nú skal tað verða.
200 verða við á ársins Summar Festivali og leggja upp til eina rimmar framførslu í tjaldinum.


text:
Orð og lag: Charles A. Tindley
Týtt: Bill Justinussen
1. Um ei heimurin tær beyð
silvur, gull og miklan eyð,
og tað sindrið, tær varð unt, ov lítið var;
hoyr, hvat orð Guds bjóða kann
– hvønn ein smáfugl mettar hann,
tínar byrðar ber til Jesus, legg tær har.
Niðurlag:
Legg tær har, legg tær har,
tínar byrðar ber til Jesus, legg tær har.
Um tú trýrt og ivast ei,
førir hann teg trygga leið.
Tínar byrðar ber til Jesus, legg tær har.
2. Um enn sjúka níva man,
ei tú heilsu finna kann,
um í ráðaloysi hjartað ótrygt slær,
pínu tína kennir hann,
sum tær frelsu, grøðing vann.
Tínar byrðar ber til Jesus, legg tær har.
3. Herja fíggindarnir á,
fyllir ivin sinnið tá,
aldri gloym, at Gud tær gevur bønarsvar.
Hann úr trongdum væl veit veg,
sterka hond hans leiðir teg.
Tínar byrðar ber til Jesus, legg tær har.
4. Ungdómsdagar svinna brátt,
og skjótt nærkast lívsins nátt,
boygdur ert tú av teim byrðum, ið tú bar.
Men hann sleppir ikki tær,
heilt til endans er hann nær.
Tínar byrðar ber til Jesus, legg tær har.


text:
Býráðsfundur 2. mai 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Ikki á fundi: Tórbjørn Jacobsen
1.
13/00266: Uppskot til øki til neyst og skúrar til størri bátar.
Vinnu- og havnarnevndin mælir til, at Tekn. deild ger uppskot til at leggja eitt øki til placering av 3-6 neystum við stødd uml. 6,3x12 m ísv bátahylin í Skálafirði.
Býráðið hevur á fundi 02/05-2013 samtykt at beina málið aftur í Vinnu- og havnarnevndina til viðgerðar.
2.
13/00262: Val av hegnsýnisnevnd fyri Skála og Skálafjørð, fyri Elduvík og Funningsfjørð, fyri Oyndarfjørð og fyri Funning.
Byggi- og býarskipanarnevndin mælir til at velja uppskotnu limir í tær fýra hegnsýnisnevndirnar.
Býráðið hevur á fundi 02/05-2013 samtykt at taka undir við tilmælinum um at velja hesar limir í hegnsýnisnevndirnar fyri:
Skála og Skálafjørð:
Elias Hansen, Skála, Ólavur Berg, Skála og Eivin Olsen, Skála og ein. Harumframt ein varalim frá vegadeildini hjá kommununi.
Elduvík og Funningsfjørð:
Poul Johannes Reyná, Elduvík, Sunleif Pattinsson, Funningsfjørð og eitt fólk frá vegadeildini. Varalimur Anfinn Clementsen, Elduvík.
Oyndarfjørður:
Eirikur Joensen, Ingvard Johansen, og Rógvi Nielsen. Varalimur Jóannes Hansen.
Funningur:
Heri Højsted, Adolf Johannesen og Jóan Petur Reyðberg. Harumframt ein varalim frá vegadeildini hjá kommununi.
3.
13/00222: Leiðsla og skúlastýri við Runavík kommunuskúla heita á kommununa um at seta á stovn forskúla í Runavíkar kommunuskúla.
Mentanarnevndin og Sosiala nevnd mæla til at seta ein bólk við umboðum frá skúlum, dagstovnum og kommunalu fyrisitingini at koma við eftirmeting av forskúlanum á Skála og tilmæli til á heysti 2013 til støðutakan um møguligan forskúlabygnað fyri alla kommununa til skúlaárið 2014/15.
Býráðið hevur á fundi 02/05-2013 samtykt at taka undir við tilmælinum frá Mentanarnevndini og Sosialu nevnd og at endaligt tilmæli verður klárt til hálvan september 2013.
4.
13/00571: Sjóvar kommuna heitir á Runavíkar kommunu um at fremja skúlasamstarv millum skúlarnar í kommununum.
Mentanarnevndin vísir til avgerðina um, at framhaldsdeildin í kommununi verður miðsavnað í Skúlanum við Løkin, men er hinvegin sinnað at tosað um tættari samstarv um forskúla, innskúling og miðdeild, um Sjóvar kommuna ynskir tað.
Býráðið hevur á fundi 02/05-2013, við 9 atkvøðum fyri og einari ímóti, samtykt at taka undir við tilmælinum frá Mentanarnevndini.
5.
12/00276: 2. viðgerð av eykajáttan til útfylling av havnalagnum norðnan fyri Bakkafrost á Glyvrum.
Talan er um at koyra uml. 17.000 m3 av gróti til hesa útfyllingina og mælir Vinnu- og havnarnevndin og Fíggjarnevndin til at gera útfyllingina og játta pening til arbeiðið.
Býráðið hevur á fundi 04/04-2013 samtykt at taka undir við tilmælinum frá Vinnu- og havnarnevndini og Fíggjarnevndini.
Býráðið hevur á fundi 02/05-2013, við aðru viðgerð, samtykt at at veita eykajáttan til útfylling av havnarlagnum á Glyvrum.
6.
13/00284: Ársroknskapurin fyri Runavíkar kommunu fyri fíggjarárið 2012.
Fíggjarnevndin mælir til at góðkenna uppskotið til ársroknskap fyri 2012, sum Sp/f Januar og Sp/f Grannskoðarastovan hava grannskoðað.
Býráðið hevur á fundi 02/05-2013 samtykt at taka undir við tilmælinum frá Fíggjarnevndini.
7.
13/00271: Endurnýggjan av gravimaskinu.
Tekniska nevnd og Fíggjarnevndin mæla til at Hudding maskinan, sum hevur verið leasað, verður innlatin og halda áfram at leasa eina nýggj maskina frá KJ-Hydraulik.
Býráðið hevur á fundi 02/05-2013 samtykt at taka undir við tilmælinum frá Teknisku nevnd og Fíggjarnevndini.
8.
13/00199: Útvegan av lítlari kavaruddingarmaskinu.
Tekniska nevnd og Fíggjarnevndin mæla til, at keypt verður ein multimaksina, sum kann brúkast til at rudda gongubreytir og til røkt av graslíkisvallum og at 400.000 kr verða avsettar til endamálið á fíggjarætlanini fyri 2014.
Býráðið hevur á fundi 02/05-2013 samtykt at taka undir við tilmælinum frá Teknisku nevnd og fíggjarnevndini.


text:
“The Morning Swim Shop” hevur her eitt ógvuliga áhugavert prát við suðurafrikanska Cameron van der Burgh, um hvussu hann tekur hatta éina loyvda firvaldasparkið í bringusvimjing, allarfyrst í takinum. Vit sóu fyrr at bringusvimjarar gjørdu hetta firvaldasparkið nokk so seint í undirvatnstakinum, men síggja nú at teir flestu eru farnir at gera tað heilt tíðliga í takinum, á markinum til at tað er áðrenn at armtakið er byrjað, og meðan armarnir enn eru útstrektir í ‘streamline’ framman fyri kroppin.
Á EM í Istanbul vórðu fleiri bringusvimjarar kolldømdir, fyri ikki at gera firvaldasparkið sum partur av undirvatnstakinum. Van der Burgh greiðir her frá, at hann og venjarin tulka tað sum lógligt at gera firvaldasparkið longu tá ið hendurnar flytast frá at vera útstrektar omaná hvørjari aðrari, til at tær hava flutt seg at liggja beint við síðuna av hvørjari aðrari. Um bara hendan rørslan heldur áfram út í sjálvt undirvatnstakið.
Eftir prátið við Van der Burgh, er eitt stuttligt lítið brot við einum svimjiøvilsi, sum amerikanski venjarin Chuck Batchelor brúkar til at venja undirvatnsteknikk við. Svimjararnir byrja við lopi av startskamli, og svimja so fyrstu 15 metur undir vatnskorpinum, firvaldabein annaðhvørt á búkinum ella rygginum. Eitt banatog er lagt við 15 metra markið, so at tað er heilt greitt hvar til tey skulu svimja undir, og tey taka so tvey tøk annaðhvørt crawl ella rygg, gera salto, og svimja so aftur undir yvir undir banatogið. Svimja so vanligt crawl ella rygg víðari aftur til startblokkarnar, og gera so aftur salto og svimja 15 metrar undir, fyri síðani at svimja vanligt restina av teirri longdini. Looks fun 🙂


text:
Føroyskir Yrkisfotografar
UM LIMAFELAGIÐ
Yrkisfotografarnir meta Hoydalar vera sera vælegnaðar til størri og smærri framsýningar. Eitt størri framsýningarhøli kundi verið fimleikahøllin – og har kunnu setast skilaveggir upp. Smærri framsýningarhøli til foto og grafikk hevði verið ynskiligt.
Tørvur er harumframt á projektrúmum at leiga seg inn í til serligar uppgávur.
Yrkisfotografarnir halda, at um listafólk eru í yrkisligum arbeiðsfelagsskapi, leggur tað upp til nýggj og mennandi samstørv.
Føroyskir Yrkisfotografar í Hoydølum
-
Smærri framsýningarhølir til foto og gra kk
-
Projektrúm til serligar uppgávur
-
Umhvørvi við arbeiðsfelagsskapi, har tað uppstanda nýggj og mennandi samstørv


text:
Heine, Heini og aftur Heine
TB | 09/08/14
TB tryggjaði sær fremsta plássið í 1. deild við at vinna 3-2 móti B36 í einum dysti, har okkara menn ikki ovtóku seg á vøllinum.
B36 hevur givið TB skarpan gang í báðum dystunum við Stórá í ár. TB vann fyrsta dystin við bit og slit, hóast B36 bert vóru 10 mans á vøllinum. Gamaní vóru teir 11 við ídag, men teir høvdu ongan eykamann á bonkinum, og tá ein av teirra leikarum fær ein brest og haltaði dystin á tamb, vóru teir fyri vanbýti í einar 85min. TB byrjaði dystin væl. Fyrstu løtuna hevði TB 3 fínar málmøguleikar, millum annað eitt frísparksskot hjá Rógva á stongina. B36 fekk betur skil á sítt spæl og spældi væl fram eftir vøllinum; hjá TB riggaði onki. Als onki. Tað var grimdarregn, og hetta darvaði spælinum, bólturin fór ofta til innkast og málspark á hála vøllinum, og móttøkurnar hjá okkara monnum vóru vánaligar. B36 legði seg á odda, tá 22 min vóru leiktir. Teir spæla bóltin væl í okkara vinstru síðu, har Rasmus Dan Sørensen fær góða tíð og gott pláss at plasera eitt gott skot í málið. 1-0 til B36, og TBararnir stóðu sum kánus. Var spælið ringt áðrenn málið, bleiv heilt galið eftir málið. B36 stýrdi fyri tað mesta, hóast TB hevði bóltin meira. Tað bleiv ikki betur, tá Rasmus Dan Sørensen setti eitt brotsspark í kassan beint áðrenn hálvleik.
Nú mátti okkurt taktist gerast. Páll Hagbert tók Carl út og Setti Heina Mortensen á sentrala miðvøllin, hetta vísti seg at verða skilagott. Ikki tí, spælið var ræðuligt, men Heini vísti gott máltev seinni í dystinum.
TB kom í dystin eftir eitt hormaspark úr vinstru síðu. Trunkaspæl er í 16 metrinum, og Heini ger tað einasta rætta og smekkar bóltin í netið. 2-1 og TBararnir fóru at kempa meira. 2-2 bleiv tað eina skamma stund seinni. Hetta málið var meinlíkt tí fyrra, men hesaferð var tað navnabróðurin hjá Heina Mortensen, Heini Mikal Mortensen, sum skoraði. 2-2 og øði kom í grindina. Nú spældi TB eitt sindur frægari og kom uppiborið á odda 3-2. Patrik Johannesen lobbar bóltin yvir B36málverjan, og mín sann, um dagsins maður Heine Mortensen ikki stóð á rætta stað og prikaði bóltin í mál.
B36 royndi til fánýtis at leggja trýst á TB, men okkara garpar hóraðu undan og hava harvið tryggjað sær fyrsta plássið í 1.deild, har okur hava ligið síðan næsta leikumfar.
Til lukku TB, tvøráfólk, útisetar og Páll Hagbert
ME
Myndina hevur Bárður Hansen tikið


text:
Aldur: 49 ár
Heimstaður: Hvalvík
Familja: Giftur við Sunnivu Kollslíð. Saman eiga vit trý deilig børn. Beintu, sum er 23 ára gomul, Róa, sum er 18 og Katrin Elisabet, sum er 11.
Hvat ger fyritøkan har tú ert stjóri/eigari?
HK Bussar fæst bæði við fasta rutukoyring og alt innan ferðavinnu.
Hvar heldur fyritøkan til?
Í Hvalvík.
Nær varð hon stovnað?
Fyritøkan byrjaði við, at eg yvirtók bussarnar hjá pápa mínum í 1990, men Sp/f HK Bussar er stovnað í 2005.
Hvussu nógv fólk arbeiða í fyritøkuni?
Fyritøkan hevur umleið 8 ársverk, harav 5 fólk eru í føstum starvi alt árið. Tá harðast hevur leikað á, hava vit havt 17 fólk til arbeiðis.
Vinnuligir karmar í Føroyum:
Hvat er tað besta, tað almenna kundi gjørt fyri tína fyritøku/vinnugrein?
Eitt tað besta hevði verið, at MVG lógin var einfaldari, so at alt antin var við MVG ella uttan MVG.
Hvussu eru almennu vinnukarmarnir sum heild í Føroyum í mun til líknandi fyritøkur í grannalondunum?
Teir eru rættiliga góðir.
Hvussu eru umstøðurnar at reka vinnu í kommununi, har fyritøkan er?
Umstøðurnar kundu verið betri.
Hvat kundi verið betri?
Vinnuøkið er ov lítið.
Hvussu er atgongdin til fígging av virkseminum hjá fyritøkuni?
Í Føroyum hevur verið trupult at fáa fígging, men uttanlands hevur eingin trupulleiki verið.
Eru nakrar serligar forðingar fyri at fyritøkan kann vaksa?
Vegna manglandi kort til fartskrivarar ber ikki til at koyra aðrastaðni enn í Føroyum og Íslandi.
Um tú skalt royna at spáa um framtíðina, hvar sært tú fyritøkuna um 5-10 ár?
Eg vænti, at ferðavinnan verður enn størri partur av virkseminum hjá HK Bussum.
Persónligt:
Hvat er tað besta við at vera stjóri/eigari í tínari fyritøku?
At kunna vera við til at skapa arbeiðspláss og síggja, hvussu okkara dugnaligu fólk hvønn dag ofra seg fyri okkara fyritøku. At síggja fólk koma vælnøgd til arbeiðis.
Hvat er tað mest avbjóðandi?
At finna rætta fólkið til hvørja einstaka uppgávu.
Hvussu nógvar tímar arbeiðir tú um vikuna?
Gud viti.
Hvør ert tú?
Eg eri eg. Eg gangi sera høgt uppí, at fólk rundan um meg hava tað gott. Restina mugu onnur døma um.
Spurningar um aktuell mál:
Er atgongd til arbeiðsmegi nøktandi?
Nei. Tað er sera dýrt at taka koyrikort til vinnuligan ferðafólkaflutning. Fólk sleppa ikki at royna seg, uttan at brúka nógvan pening fyrst, og tí er lítil tilgongd av arbeiðsfólki. Sum politiska signalið hevur verið, fer gongdin bara at versna.
Vinnuhúsið varpar ljós á smáar og miðalstórar fyritøkur við at spyrja stjórar innan ymsar vinnugreinar, hvussu tað er at reka fyritøku í Føroyum og teirra gerandisdag.


text:
Tá orð fáa hold - ella tá tey renna burtur sum blágóma fyri sól
Eftir viðgerðina í Fíggjarnevndini varð úrslitið, at uppskotið frá Mentamálaráðnum varð skorið við góðum 6 milliónum krónum
Eftir viðgerðina í Fíggjarnevndini varð úrslitið, at uppskotið frá Mentamálaráðnum verð skorið við góðum 6 milliónum krónum, hetta gekk serliga útyvir tað gamla Fróðskaparsetrið, meðan Læraraskúlin og Sjúkrarøktarfrøðiskúlin sluppu rímiliga snikkaleysir.
Rektarin, vararektari og fyrisiting setursins gjørdu eitt stórt arbeiði fyri at greiða bæði Fíggjarnevndini og løgtingstingmonnum frá fíggjargrundalagnum og teimum fylgjum, sum hetta fór at fáa fyri okkara einasta universitet, sum skal framleiða vitan og útbúgva fólk, men har var einki at gera, tað var sum at tosa fyri deyvum oyrum. Tað vóru kortini teir tingmenn, sum tyktust at lurta og vóru sera fyrikomandi, men so vóru tað aðrir, sum styggir titaðu aftur og fram eftir teimum bonaðu gólvinum, onkur á leistum, uttan at orð fekst á teir. Ein vinsælur tingmaður var so mikið erligur at siga, at í tí politiska arbeiðinum var tað so, at tess minni ein visti um tey einstøku málini, tess lættari var tað at taka støðu sum tingmaður og lættari at skera.
Tá saman um kom, so vísti tað seg, at tað sáð, sum sáa varð frá setursins síðu, fall meira ella minni á gaddajørð. Tað kom fram, at undir nevndarviðgerðini hevði tað eydnast tí sera gløgga fíggjarnevndarformanninum - helst besta høvd í tinginum, at rúnabinda alla fíggjarnevndina væl og virðiliga við sínum magisku roknistykkjum, at allur hópurin í nevndini var paralyseraður fyri ikki at siga hypnotiseraður. Onkur var so fullvísur í, at varð nakað broytt í semjuni, so vildi alt tingarbeiði enda í einum gantrileiki ella eini kollektivari psykosu, har eingin tingmaður fór at duga sær hógv, og undirskotið et koma uppá eina milliard.
Seinast í 1980-unum var hugburðurin millum nógvar politikarar sera positivir móti setrinum, ikki minst Lasse Klein, sum var mentamálaráðharri, tá. Fróðskaparsetrið varð gjørt til universitet í 1987. Ætlanir vóru lagdar um gransking og um útbúgvingar. Men so kom kreppan ikki bert steðgaði menningin, men nógv virksemi var tikið av, samstundis sum játtanin svann. Síðani batnaðu tíðirnar og okkurt av tí mista varð vunnið aftur, men eitt nú kom gudfrøðiútbúgvingin ongantíð aftur.
Tá vit komu til 2008 vóru orð sum altjóða universitet og granskingarpark komin upp í retoriska vokabularið hjá politikarunum. Góðtrúgvin hildu vit øll, at tað nú var ein erligur politiskur vilji í Føroyum til at ganga nýggjar leiðir og broyta samfelagið frá einum siðbundnum veiðumannasamfelag til eitt modernað vitanarsamfelag. Eitt samfelag, sum skuldi skapa nýggjar møguleikar og nýhugsan. Tað besta var, at nú var samanfall millum áhugamálini hjá Fróðskaparsetrinum, Mentamálaráðnum, Meginfelag Føroyskra Studenta og føroyskum politikarum. Hildið var at tað var ein møguleiki at koma til eina tvørpolitiska semju um hetta. Tíverri var samanfallið millum áhugamálini tann beri retorikkur hjá politikarum – ein tómur retorikkur og spælan við orðum.
Tá tað kom til at geva retorikkinum veruligt hold, fóru politikararnir at ristast á hondunum, tað var meira gloppið av munninum enn megi og vilji var til at fremja. Kunnleiki, vitanarframleiðsla og undirvísing tapir fyri tunlum, uttan eitt ilt orð skal verða sagt um tær, men tunlar eru ikki nóg mikið til at fáa fólk at trívast í einum landi, sjálvt tá illa stendur til, men tað er ein turkatrúgv millum politikarar uppá hetta.
Tíðirnar eru ringar um allan heim, og tað krevur nýggja orginala politiska hugsan. Tað mest átrokandi millum politikarar er tí, sum onkur av teimum tekur til“at taka luftina úr øllum systeminum”, so at bert tann harði substansurin er eftir, og at pláss ikki verður fyri nøkrum nýggjum. Tann politikkurin, sum tykist at hava verið galdandi tey seinastu árini er sum tá børn syngja “mala henda veg og mala handa veg, tralallalalalalla”. Tað skapar ikki nakra framtíðar visjónir..
Tað er harmiligt, at allur tann áhugi, sum politikararnir fyrr í 2008 tyktust at hava fyri útbúgving og gransking, nú undan stytsta degi, skal verða runnin burtur sum blágóma fyri sól. Hvat setrinum viðvíkur, so byrjar tað nýsetta ráðið arbeiði sítt 1. januar. Eitt tað fyrsta, sum ráðið skal gera, er at seta út í kortið hvørjar útbúgvingar skulu verða verðandi og hvørjar skulu hvørva. Tvær eru longu sleptar fyribils. Sjálvandi er tað harmiligt, at vøksturin í hægri útbúgving í Føroyum aftur hesaferð varð steðgaður, áðrenn hann rættiliga byrjaði og nógv fyrireiking er farin fyri einki.
*
Jólini koma tíbetur á hvørjum ári, tey liggja føst. Fróðskaparsetur Føroya vil við hesum ynskja øllum eini gleðilig jól og eitt av Harranum signað nýggjar. Eisini vilja vit takka Mentamálaráðnum fyri eitt sera gott samstarv.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Møti hjá Jehova vitnum
Fá nakað at vita um møtini hjá okkum. Finn nærmasta møtisalin.
Hvussu ganga okkara møti fyri seg?
Jehova vitni hava møti tvær ferðir um vikuna. (Hebrearabrævið 10:24, 25) Á hesum møtunum kanna vit Bíbliuna og læra, hvussu vit kunnu liva eftir henni. Øll kunnu koma á hesi møtini.
Á flestu møtunum ber til hjá áhoyrarunum at luttaka, nakað sum í einum orðaskifti í einum skúlaflokki. Møtini byrja og enda við sangi og bøn.
Tær nýtist ikki at vera eitt Jehova vitni fyri at koma á okkara møti. Vit bjóða øllum at koma við. Tað er ókeypis at koma inn, og eingin peningainnsavning fer fram.


text:
Eitt fólk til slaktaradeildina í Hoyvík
Er hugurin til mat og matgerð, og eru nærlagni, tænastusinni og góðska hugtøk, ið eyðkenna teg?
Er svarið játtandi, hava vit eitt starv tøkt í slaktaradeildini í Hoyvík.
Hevur tú royndir innan yrkið, er tað ein fyrimunur, men ikki nøkur treyt, tí vit læra teg upp frá grundini. Arbeiðsplássið er í nýggju slaktaradeildini, ið eisini fevnir um stórkøk við øllum heintleikum.
Vit rokna við, at tú hevur eitt blítt og jaligt lyndi, og dugir at arbeiða skipað – bæði sjálvstøðugt og sum partur av einum toymi.
Tú dugir eisini at leggja viðskiftafólkinum lag á, soleiðis at tey fáa eina góða uppliving heim við sær til døgurðaborðið.
Starvið verður sett skjótast tilber, ella eftir nærri avtalu. Arbeiðstíðin er 40 tímar um vikuna, í hesum er annarhvør leygardagur. Løn sambært sáttmála við avvarðandi fakfelag.
Hevur tú spurningar, ella vilt vita nærri um starvið, ert tú vælkomin at venda tær til Jákup Tausen, slaktara, á tlf 789376, 660043 ella um teldupost slaktarin@fk.fo
Umsókn skal sendast:
FK Hoyvik
Att. Jákup Tausen
Postboks 349
FO-188 Hoyvik


text:
Lýsing
Fimm spennandi størv á TAKS
Vit sóknast eftir fimm nýggjum starvsfelagum við ymiskum fakligum førleikum.
Tvey skattafólk til virkiseftirlitið
Vit hava tørv á tveimum fólkum við førleikum og royndum at gera serliga samansett virkiseftirlit. Dámar tær at lesa roknskap og tøl? Hevur tú royndir at greina fyritøkur við atliti at skattligum viðurskiftum og grannskoðan? So er tað kanska júst tær, vit leita eftir.
Enskt týðara
TAKS vil styrkja um tænastur sínar til tilflytarar í Føroyum. Nakrar av nettænastum okkara skulu tí týðast til enskt. Fyrst og fremst partar av Borgaraglugganum og Vinnuglugganum, sum eru sjálvgreiðslur stovnsins. Heimasíðurnar taks.fo og barsil.fo hoyra eisini til arbeiðið. Vit søkja í hesum sambandi eftir einum fólki, sum dugir væl at týða úr føroyskum til enskt.
KT- verkætlanarleiðara
Okkum tørvar ein royndan verkætlanarleiðara at stýra KT-verkætlanum hjá stovninum og samskipa samstarvið við ymiskar áhugabólkar í hesum sambandi. Uppgávurnar fevna eisini um at ráðgeva leiðsluni á KT-økinum og at lýsa og betra arbeiðsgongdir.
Processfólk at skjalfesta virkisgongdir
Vit hava eitt ótal av virkisgongdum, summar eru skjalfestar, meðan aðrar enn eru óskrivaðar. Nú ynskja vit at skjalfesta og savna saman allar virkisgongdirnar, og til hetta tørvar okkum eitt starvsfólk, sum burtur av arbeiðir við hesum.
Tú kanst lesa meira um størvini á taks.fo, og tú søkir eisini tann vegin. Freistin at søkja er 20. august 2018 á midnátt.
Síggj meiri um størvini her: https://www.taks.fo/fo/taks/storv/storv/


text:
Tórshavnar kommuna á Ovastevnu
Jákup av Skarði
Gott kvøld borgarstjórin.
Ikki vardi tað meg, at henda reaktiónin fór at koma frá tær. Eg helt meg vera øgiliga varnan og legði eisini dent á: "Nógvir fyrimunir hava verið av samanleggingini - og okkurt er eisini fyriskipað, ið Nólsoy sum einsamøll kommuna ikki hevði kunnað staðið fyri. Her hugsi eg serliga um kloakk-viðurskiftini, nýggju atløguna, fótbóltsvøllin og bátaplássini."
Men tað er fyri mær sjálvsagt, at tær fáu løtur politikkarar leggja sær leiðina til Nólsoyar, fer orðaskiftið at snúgva seg um politikk, annaðhvørt frá politikkarunum sjálvum ella frá teim bygdarfólkum, teir møta.
Tí loyvi eg mær eisini at vísa á, at: "...tíanverri eru nógv gylt lyfti enn, har komið ikki er á mál: Vetrarfriðingin, bátadráttur, tyrlupallur, útstykking, eldrasambýlið og at broyta ætlanina at byggja svimjihyl, til heldur at verða ein stór fimleikahøll, ið kundi havt atknýttan møguleika til málningaframsýning (t.d. av Steffan Danielsen)."
Eg ynski tær og okkum øllum eina góða ovastevnu, har lívligt prát verður um Ova og bragd hansara - og at annað prát eisini er kærkomið, um tað so er um politisku frambrotini higartil ella um tey gyltu lyfti, ið enn ikki eru gjøgnumførd.
Við bestu ynskjum um góða ovastevnu.


text:
Esvagt gjørt sáttmála við Dong Energy
Frálandsreiðaríið Esvagt hevur vunnið ein sáttmála við orkufelagið Dong Energy, skjótt Ørsted, í sambandi við vindlundina Hornsea 1 í bretska partinum av Norðsjónum. Esvagt hevur nú 14 skip við sáttmála í Bretlandi.
Sáttmálin er galdandi fyri skipið Esvagt Castor. Tað skal vera standby- og bjargingarskip.
Hornsea 1 er framvegis undir bygging. Lundin verður væntandi tann fyrsta, sum fer upp um 1.200 mW, upplýsir Esvagt í eini fráboðan.
Í 2020 verður roknað við, at vindlundin kann veita CO2-neutrala orku til 850.000 húsarhald.
Kelda: shippingwatch.dk


text:
Orð og lag: Ókendur
Týtt: Kajfinn Hammer
1. Lítur sál tín við stúran og møði
uttan vón yvir tíðanna høv?
Leikar stormurin hart tær í hjarta,
og tær tykir, tað verður tín grøv?
Niðurlag: Lat Hin Himmalska loðsin nú taka í róðrið,
Hann førir teg tryggan í havn.
Gjøgnum brimdun og myrkur so trygt Hann teg førir,
og tekur teg eymt í Sín favn.
2. Tað var eydnu, tú royndi at vinna,
tá tú sigldi frá barndómsins strond;
men tær hevur ei eydnast at finna,
tað, tú helt vera eydnunnar lond.
3. Kann ei kumpass tín meira tær hjálpa?
Rekur far títt til bylgjanna leik?
Tína trúgv á teg sjálvan tú misti,
tá ið dreymur og vón tín teg sveik?


text:
Ikki á hvørjum degi, at konsert er í Gásadali
Mentan31-08-2018 - 23:44 - Jóanis Albert Nielsen
Forvitnisligt verður at hoyra tónleik eftir franska tónaskaldið Yvonne Desportes, sum í mong ár var lærari á konservatoriinum í París. Lívsleið hennara var alt annað enn ein dansur á rósum, og hóast hon, sum einlig mamma, var noydd at berjast móti sera sterkum afturhaldskreftum, so hóraði hon væl og virðiliga undan. Og nú fara tónar hennara at ljóma í Gásadali. Lívsjáttandi tónar við íblástri úr fólkatónleiki.Nógv annað gott er eisini á skrá. Transsylvanskir tónar eftir Bela Bartok, tølandi tokutám eftir Carl Nielsen og Cafélættir úr París hjá Astor Piazzolla.
Súsanna Joensen spælir á floytu og Ólavur Jakobsen á gittara.
Ikki er so nógv pláss á Gásadalsgarði, og vil ein tryggja sær sitipláss, ber til at bíleggja hetta á tlf. 277013.
Kaféín letur upp í góðari tíð innan tiltakið, og sjálvandi er eisini okkurt gott at fáa afturvið meðan konsertin er.
Konsertin kl. 16.00 er ókeypis og varir slakan tíma.
Øll eru hjartaliga vælkomin.


text:
At sigla við Norrönu eigur at vera meir enn bert ferðing frá A til B. Túrurin skal vera ein uppliving, sum tú minnist. Tískil roynir manningin tað, hon er ment, at tryggja tær ein hugaligan og hugnaligan túr. Ein dagur kann síggja soleiðis út.
Tú vaknar, tá tú vaknar, og avger, at nú er tíð at fara upp. Tú byrjar dagin við frálíka sjálvtøku-morgunmatinum í Norröna Buffet, har tú situr eina góða løtu. Tú ert framvegis ikki heilt vaknað/ur og leitar tær tí upp á sóldekkið at njóta frísku havluftina og friðsælu kensluna, sum tú einans fært, tá tú ferðast við skipi. Tú merkir, at tú hevur sálina við tær umborð (tey siga, at sálin hevur eina toppferð á 25 knots). Hetta er alt óført, men nú skalt tú hava pulsin eitt vet upp. Tú fert í venjingarhølið og nýtir ein tíma ella tveir har niðri. Tað var strævið, puha, og nú hevði verið gott at kølt seg av. Tú hoppar í svimjihylin.
Frokosttíð er, og tú hevur avtalu við Simmer Dim um ein "pilka-og-et" rækjurætt við brúsandi víni afturvið - júst nakað fyri teg. Tí tú elskar rækjur.
Tey hava júst latið upp í tax-free handlinum, og her hevur tú ørindi. Soleiðis. Nú vóru gávurnar í hús (og kvotan brúkt), og hatta var nú ikki so dýrt fyri tveir fullar innkeypsposar. Tú berir vørurnar inn á kamarið, setur á eina pakka við gummibomm og leggur teg niður eina løtu. Hóast tú ert eitt sindur tungur í kroppinum frá venjingini, er hetta ein góð kensla. Tú leggur bókina frá tær og blundar eina løtu.
Tú hevur sovið eina løtu. Hvat mann henda í Naust? Tú spákar yvir hagar, fært tær ein leskiligan køkubita og ein góðan kaffimunn at vakna uppá. Kvøldið nærkast, og tú veitst, at tú fært góðar matupplivingar, líkamikið hvørt tú vitjar Norröna Buffet ella Simmer Dim. Tey siga, at Simmer Dim er so gott, so tað roynir tú.
Ein góður dagur, og í morgin ert tú í Hirtshals. Tá sleppur tín bilur veruliga at royna seg á motorvegunum, at fáa pulsin upp. Næstu ferð skulu børnini sleppa við - og tey skulu fáa hvørt sítt armband, soleiðis at tey fáa allan matin á bæði út- og heimtúrinum úr einans kr. 125 hvønn vegin.


text:
- Tíðindi, mentan og ítróttur
Tá Eyðun Elttør bleiv frelstur
Tak niður
Eyðun Elttør hevur sitið í leiðsluni í brøðrasamkomuni Betesda í mong, mong ár. Men hann er ikki uppvaksin í brøðrasamkomuni, sum er tann størsta trúarrørslan uttanfyri fólkakirkjuna.
Í hesum brotinum úr triðja parti í sjónvarpsrøðini Gud signi Føroyar greiðir Eyðun frá, hvussu hann bleiv umvendur í 1961, tá hann var 20 ára gamal.
Sendingin í kvøld snýr seg um brøðrasamkomuna Betesda í Klaksvík og verður víst í kvøld kl. 19. 20.
Tú kanst eisini hyggja á her á heimasíðu okkara, tú finnur partin her.
Sí eisini


text:
Mánadagin í farnu viku varð skrivað um famijlutiltak, ið Vágs Kommuna og Hvistan høvdu sett á skrá til týsdagin.
Týsdagin umleið kl. 1600 byrjaði tað at streyma til við fólk í Marghøllina, bæði lokal, eins og og vitjandi í oynni og úr fleiri av bygdunum í Suðuroynni. Her kundu børnini spæla fótbólt, hoppa band, hugna og fjasa undir einum fallskíggja, hoppa í posa umframt annað, fleiri hundra børn og vaksin vitjaðu hesa løtuna í Marghøllini.
Hvistan hevði borið so í bandi, at vaflur og kaffi kundi keypast, eins og at børnini fingu Kirvi eftir tiltakið, og sigast má at undirtøkan var sera góð, tí einki var eftir tá ið tiltakið lækkaði móti endanum.
Seinasta á skránni var vitjanin av Klovninum BUBU, og ikki kann sigast annað, at børn og vaksin veruliga hugnaðu sær og skemtaðust saman við BUBU, sum sang, spældi og eisini sendi onkra heilsanina, umframt at sungi bleiv fyri børnum, ið høvdu føðingardag týsdagin.
Hvistan og Vágs Kommuna, takk fyri sera góðu undirtøkuna og ynskja øllum eitt gott summar.


text:
Á Rásini er song, dýna, koddi, klædnaskáp, kommoda, skriviborð og stólur
Vanlig klæði, fín klæði, ítróttarklæði, svimjiútgerð, regnklæði, og heit klæði.
Vanligar og fínar skógvar, ítróttarskógvar, stylvar.
Sjampo, kroppsápu, tannbust, tannkrem, tanntráð, rakigreiðir, bind o.a.
Pennahús, roknimaskinu, skúlatasku v.m.
Lækna-og tannlæknaørindi skulu helst gerast í teimum longu vikuskiftunum. Starvsfólk fara bert við til lækna, um ørindini eru í Runavík.
VIKUSKIFTI
Rásin steingir uml. 5. hvørt vikuskifti frá hósdegi kl.15:00 til mánadag kl.18:00, alt eftir hvussu tað passar inn í kalendaran.
MØTITÍÐ
Aftaná feriu møta næmingarnir á skúlanum millum kl. 08:00 -10:00.
Ímillum tey longu vikuskiftini, kunnu næmingar fara heim í 2 dagar við yvirnátting í vikuskiftunum. Farið verður vanliga heim kl.15:00, og møtir næmingurin aftur kl.18:00 dagin eftir. Møguleiki er eisini at leggja báðar dagarnar saman, so næmingurin sleppur heim í eitt heilt vikuskifti.
Neyðugt er at boða skúlanum frá um frídagin/dagarnar í seinasta lagi mikudag á middegi ta vikuna, næmingurin fer heim ívikuskifti.
Føðingardagar o.a. er ikki íroknað. Boðast skal frá áðrenn middag dagin fyri.
FRÍTÍÐ
Tiltøk, sum skúlin metir hava samband til skúlaskap, eru kravd at fara til, sjálvt um hetta er um kvøldið, t.d:
· Javnaguðstænasta
· ÍSB veistla
· Seturskúli / lega
· Føstulávintshald
· Sangleikir/sjónleikir o.a.
FRÍTÍÐARTILTØK
Frítíðartiltøk skulu liggja í nærumhvørvinum. Fara næmingarnir til tiltøk aðrastaðni enn í nærumhvørvinum, skulu tey megna hetta sjálv. Starvsfólkini hava ikki ábyrgd av næmingum, sum ikki eru á Rásini. Sostatt hevur næmingurin/foreldrini ábyrgd, tá ið næmingurin er uttan fyri Rásina og til tiltøk, sum ikki hava samband við Rásina. Landsliðsvenjingar taka heimið og næmingurin sær av.
SUNNUDAGUR
Tað er týdningarmikið, at næmingurin fær møguleika til at brúka sína frítíð til egin áhugamál. Men, tó vil Rásin loyva sær at eggja næmingunum at fara ein gongutúr. Møguleiki er eisini at fara í kirkju ella á møti, er áhugi fyri tí.
KT, MIÐLAR OG SJÓNVARP
Alnótin: Telefonirnar skulu verða ljóðleysar í skúlatíðini millum kl.08:00.-14:30.
Vit enda dagin við samling kl. 22:00.
Á Rásini eru trý sjónvørp tøk at brúka. Eitt í ovastu hædd, eitt í miðhæddini og eitt í niðastu hædd. Døgnvaktin tekur støðu til, hvussu sjónvarpið í miðhæddini, sum er í stovuni, verður brúkt. Ikki er loyvt at hava sjónvarp í kamarinum, bert í felagsrúmunum.
MÁLTÍÐIR
Rásin leggur dent á heilsugóðan mat.
Morgunmatur verður etin kl 07:15.
Køksbreytin ger matskrá hvørja viku
SJÚKA
Verður næmingur sjúkur ella hevur fepur, fer hann heim. Skal næmingurin viðgerast við kremi o.ø, skulu starvsfólk kunnast um hetta
LÆRUGREINAR
Føroyskt, rokning, søga, landalæra, samfelagsfrøði,bókasavn, ítróttur og heimkunnleiki. Sí lesiætlan HER
TILTØKINI Á RÁSINI
Felags foreldrafundur er fyrsta árið í august, og foreldraviðtalur í mars. Jólahald er fyri næmingum, og eitt árligt tiltak er fyri foreldur og næmingar.
RÁSIN // HEIÐAVEGUR 67 // FO-600 SALTANGARÁ // TELEFON: +298 449102 // FARTELEFON: +298 215202 // TELDUPOST: rasin@rasin.fo


text:
Villist tú í innrættingarstílum?
Ert tú eisini ein av teimum mongu, sum villist í øllum ymisku innrættingarstílunum? Ella av og á hevur trupult við at avgera, hvønn stíl, tú hevur hug at velja ella halda teg til?
Eg vænti, at vit eru fleiri, ið kenna til ta støðuna, har vit eru í einum handli og síggja ein so sera vakran staka ella lampu, sum vit bara MUGU eiga, tí hann riggar SO væl – í handlinum. Men tá vit endiliga hava keypt hendan stakan ella lampuna, og seta tað saman við okkara egnu tingum heima við hús, so er tað bara ikki heilt, sum vit høvdu væntað. Ístaðin tykist tað bara óruddiligt ella “óharmoniskt”, tí tað eru ov nógv ting í fleiri ymiskum stílum – uttan at tey øll fylgja einum “reyðum tráði”. Um tú ert tilvitað/ur um hetta, ber tað tó væl til at sleppa av við hendan (ó)vanan – um tú ynskir tað, væl at merkja.
Ger vegleiðandi kollasjur
Tá tú skalt innrætta eitt rúm (um tað so er í samband við nýbygging ella bara eina makeover) er tað eitt gott hugskot at gera eina kollasju áðrenn, sum vísir tey hugskot, ið tú hevur til stílin í rúminum. Hetta kann vera við til at gera tað lættari hjá tær at halda teg til tann stílin, sum tú ynskir tær, so tú ikki villist í nógvum ymiskum stílum, og talan verður um “stílforvirran”. Tað er júst tá, at tað kann tykjast óruddiligt, tí heildin harmonerar ikki.
Les víðari eftir lýsingina
Brúka 80/20 regluna
Alt hetta merkir tó ikki, at tú ikki kanst blanda ymisk sløg av stílum. Tað ber væl til at blanda t.d. 2 stílar, m.a. við at hava meginpartin í einum modernaðum stíli og so velja nøkur einkult ting her og har, sum eru antikk/gomul ella ein heilt annar stílur. Sum tummilfingra-regla plagar at vera sagt, at tað er gott at royna at halda seg til eina javnvág á 80/20 %. Tvs. t.d. 80% av tí modernaða og 20% av onkrum øðrum – gjarna ein mótsetning sum t.d. antikk, sum ofta hevur bleytari linjur ella heitari litir, soleiðis at hetta gevur eitt harmoniskt mótspæl til tær beinu linjurnar og tað svarta/hvíta/gráa, sum tann modernaði stílurin ofta hevur.
Dømi um kollasju: Romantiskur stílur við onkrum modernaðum innímillum
Les víðari niðanfyri lýsingina
Dømi um kollasju: Modernaður, skandinaviskur stílur við onkrum antikk/gomlum innímillum.
Tøvda lampan og urtapottafjalararnir eru frá føroyska RN DESIGN & ART og myndlistin av føroyakortinum og dagfesting er frá EINFALT LIST.
Gott við mótsetningum
Í kollasjuni omanfyri sæst, at tað “gamla” við sínum bleytu/rundu linjum, sum t.d. karaflan og útskorna ramman á speglinum hava, og tann heiti træliturin, sum teak-skápið hevur, gevur eitt vakurt og harmoniskt mótspæl til tær beinu linjurnar og svørtu/gráu/hvítu litirnar í tí modernaða.
Allir hesir mótsetningar kunnu vera við til, at vit fáa eina kenslu av javnvág, tá vit eru í okkara heimi. Við øðrum orðum, er tað javnvágin ímillum tað maskulina og tað feminima, ella tað, sum eisini verður kallað fyri “yin og yang”, sum kann hava stóra ávirkan á, hvørja kenslu vit fáa av at vera í teimum ymisku heimunum ella rúmunum. Men meira um tað seinni í eini aðrari grein. 😉
Les víðari niðanfyri lýsingina
Títt/tykkara heim
Nógvar tummilfingrareglar eru og “innrættingar-reglar”, men hóast hetta, so er tað tú/tit, sum skulu vera glað fyri tykkara heim og fáa eina góða “heimliga” kenslu, tá tit eru heima. Tá er tað líka mikið, hvat onnur halda. 🙂
Send okkum tínar kollasjur
Hevur tú gjørt onkra/r kollasju/r?
So ert tú vælkomin at senda okkum hana/tær, so vit kunnu leggja hana/tær á út á husogheim.fo til íblástur til onnur.
Skrivað hevur:
Navn: Fríða Jeanne Petersen
Stutt um Fríðu: Hon er 31 ára gomul, mamma til 4 børn í aldrum frá 1 til 9 ár – 3 dreingir og 1 gentu – sum hon eigur saman við manni sínum Esmar.
Fríða er útbúgvin skrivstovukvinna, boligstylist og Neo Feng Shui innrættingarráðgevi.
Hon er heima við børnunum, umframt at hon er sjálvstøðug vinnurekandi.
Fríða er ein av 4 eigarunum av Husogheim.fo og Brudleyp.fo.
Instagram: @fridajeannepetersen
Deil Hesa Greinina


text:
Bókadeild Føroya Lærarafelags
Bókadeild Føroya Lærarafelags varð sett á stovn í 1956.
Bókadeildin er forlag, ið gevur út barna- og ungdómsbøkur. Harumframt geva vit út barnablaðið Strok og Skúlablaðið, sum er málgagn hjá Føroya Lærarafelag.
Vit geva umleið 80 bøkur út um árið. Vit hava eisini givið út e-bøkur, sum kunnu keypast á vitra.fo
Umframt at ritstjórna bøkurnar, vit sjálvi geva út, átekur forlagið sær av og á at ritstjórna bøkur hjá øðrum og standa fyri prenti. Tá ið vit hava átikið okkum uppgávuna, standa vit fyri øllum arbeiði, til bókin er liðugt prentað. Hetta verður sjálvandi gjørt í samstarvi við tann, ið ætlar at geva bókina út. Tað vil í flestu førum siga, at vit syrgja fyri uppseting, rættlestri, myndum og prenti.
Starvsfólk
Á Bókadeildini starvast fýra fólk:
Nevnd
At stjórna Bókadeildini velir Føroya Lærarafelag nevnd, sum aloftast eru skúlabókavørðar. Í nevndina sita: Solveig Debess, forkvinna, Niels Jákup Thomsen, skrivari, Jenny Lydersen, Oddmar Ravnsfjall, Anja Pálsdóttir og Kristianna Poulsen.
Bókaklubbin
Í 1986 var Bókaklubbin settur á stovn, hann var í 1991 víðkaður við bókaklubbanum Ung. Endamálið var at geva fólki høvi at ogna sær bíligar bøkur og eisini at økja um søluna av bókum, av tí at tað fáa staðni í landinum vóru og enn eru bókhandlar.
Í dag er klubbin býttur upp í fimm bólkar frá 0 ár og til ungdóm.
Bøkur koma út í hvørjum bólki fýra ferðir fyrra hálvár og fýra ferðir seinna hálvár.
Síðani 2006 hevur eisini borið til hjá klubbalimum at keypa bøkur beinleiðis á netinum við at fara inn á bokaklubbin.fo.
Mín jólabók
Hvørji jól, síðan forlagið varð sett á stovn, er Mín jólabók komin út.
Tær fyrstu jólabøkurnar høvdu bleytar permur, men síðan 2004 er jólabókin vorðin sum stór myndabók í litum við stívari permu. Innihaldsliga er hon broytt munandi við adventssøgu og ítrivi til børnini.
Krabbabøkur
Bókadeildin arbeiðir mangan í samstarvi við onnur um serligar útgávur. Til dømis geva við røðina við krabbabókum út saman við Námi.
Bókamessur
Bókadeildin tekur hvørt ár lut í altjóða bókamessu í Bologna og í Frankfurt am Main. Hetta verður gjørt fyri at kunna okkum um bókamarknaðin og fylgja við í rákinum innan barna- og ungdómsbøkur. Ein annar týðandi partur er at gera vart við okkum sum forlag og varpa ljós á okkara egnu rithøvundar og myndprýðarar.


text:
-Hetta er ein fjeppara gjørd plakat
Nú framleiðslan av Star Wars: Episode VII av álvara er farin í gongd, er dagfesting eisini sett fyri fyrstu sýning av filminum.
Um ein vil vera fyrstur at síggja filmin, so er at seta ein kross í kalendarin tann 18. Desembur í 2015.
Tað var við blandaðum kenslum, at eg hoyrdi tíðindini um komandi filmin. Tað sær tó út til, at Disney vil gera alt fyri, at hesin filmurin skal vera av hægsta støði.
Teirra fyrsta stóra útspæl, var at seta J.J. Abrams sum leikstjóra. J.J. Abrams hevur eitt fantastiskt avrik við báðum Star Trek filmunum og Super 8. Hann hevur áður sagt, at hann altíð hevur verið ein størri fjeppari av Star Wars, enn av Star Trek. Hetta í sær sjálvum sigur, at hann avgjørt vil hava at filmurin skal lukkast.
Tað hevur eisini eydnast J.J. Abrams, at fáa Lawrence Kasdan at skriva filmshandritið við sær.
Lawrence Kasdan hevur frammanundan skrivað filmshandritini til The Empire Strikes Back, Return of the Jedi og Raiders of the Lost Ark.
Hvat heldur tú um komandi filmin?
Upptøkurnar eru settar at byrja á vári í 2014.


text:
Súgállur (súgállaættin), súgálur, slímállur
Myxine glutinosa Linné, 1758
Stødd: Súgállur verður í mesta lagi 60 cm langur, vanliga millum 30 og 40 cm.
Dýpi: Úr 20 metra dýpi niður á 930 metra dýpi.
Litur: Livandi er hann bleikreyður/reydliga blóðsprongdur á liti. Deyður er hann gulgráur um bakið og heldur ljósari undir búkinum, og reydligi farrin er bleikari.
Lýsing: Súgállur er langur og mjáur, tvørskurðurin er rundur. Fjaðrar eru ongar,
men ein lágur skræðulepi, ið minnir um fjøður er aftast á bakinum, og ein er undir búkinum, og hann røkkur fram á hálvan fiskin. Hesir báðir skræðulepar renna saman í eitt, aftast á sporlinum.
Kjafturin er bert ein lítil riva. Við kjaftin eru fýra horn. Ein nasagluggi er fremst á
gronini, har eisini fýra horn eru.
Eyguni síggjast ikki, ein skræðulepi fjalir tey. Tvey táknaop eru undir búkinum, beint framman fyri gotfjøðurina. Vinstra táknaop er størri og situr aftari enn høgra. Kroppurin er liðiligur, og beinagrindin er bert ein viðfáningur av bróski. Fleiri slímop sita í einum rað hvørjumegin aftureftir undir búkinum. Hann er slenutur, kaldur at føla. Er á bleytum botni.
Eyðkenni: Liturin og blóðsprongdi farrin, slenuti kroppurin, hornini, állaskapið. Hann hevur ongar fjaðrar, og eyguni síggjast ikki.
Týdningur: Súgállur hevur ikki vinnuligan týdning. Ger skaða á línu- og arnafisk,
etur av fiskinum, ið komin er á línuna ella í gørnini.
da: Slimål, en: Hagfish, fr: Myxine, ís: Slímáll,
no: Slimål, tý: Inger
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Súgállar Myxiniformes
Í hesum hópinum er bert ein ætt, ið hevur um 7 slektir og 70 sløg.
Av teimum er bert tað eina slagið við Føroyar, Súgállaættin (Myxinidae).
Fiskarnir í hesum hópinum hava ikki roðslu. Kjaftbein og kjálkabein eru ikki til
staðar, „beinagrindin“ er bert eitt eiti av bróski.
Makaðar fjaðrar eru ongar. Táknaopini eru tvey smá hol undir búkinum.
Hópurin hevur úrkynjað (degenererað) eygu. Við kjaftin eru fýra horn.
Teir hava állaskap. Teir liva alt lívið í sjónum.


text:
Her eru prísirnir á dagsbillettum
Vágsbøur er farin at fyllast, so nú ræður um at tryggja sær pláss á ársins Summar Festivali.
Vikuskiftispass fáast í forsølu í Telebúðum og á heimasíðuni sf.fo.
Dagsatgongumerki kunnu bert keypast við dyrnar á degnum – tey fáast ikki í forsølu.
Prísirnir á vikuskiftispassum og dagsatgongumerkjum verða soleiðis:
Forsøla
Vikuskiftispass, vaksin (13 ár og eldri): 1000 kr.
Vikuskiftispass, børn (6-12 ár): 250 kr.
Børn (0-5 ár): Ókeypis
Tjalding: 200 kr.
Við dyrnar
Frá hósdegnum 9. august 2018 kl. 14.00 verða hesir prísir galdandi:
Vikuskiftispass (13 ár og eldri): 1200 kr.
Vikuskftispass, børn (6-12 ár): 300 kr.
Børn (0-5 ár): Ókeypis
Tjalding: 200 kr.
Dagsatgongumerki
Dagsatgongumerki verða bert seld við dyrnar
Hósdagur: 600 kr.
Fríggjadagur: 700 kr.
Leygardagur 700 kr.
(Barnadagsbilettir verða ikki seldar. Børn (6-12 ár) brúka bert vikuskiftispass, sum fæst fyri sera rímiligan prís)


text:
Ari av Rana
19.06.2018 - 13:27
Ítróttur > Ítróttur > Fótbóltur
Fyrr í dag var lutakast um fyrsta undanumfar í ársins Champions League kapping. Víkingur eru, sum føroyameistarar, við í kappingini í ár. Í fyrsta umfari fingur teir eitt gott lutakast, tá teir vóru paraðir saman við HJK Helsinki í Finnlandi.
Meðan Víkingur fekk dreymalutakastið til undanumfarið, fingu teir marrulutakastið til fyrsta umfar. Megnar Víkingur at spæla seg víðari ímóti HJK Helsinki, møta BATE Borisov úr Hvítarusslandi.
BATE Borisov er sterkasta liðið í lutakastinum og er einasta liðið, sum kom beinleiðis inn í fyrsta umfar. Felagið hevur fimm ferðir verið við í bólkaspælinum í Champions League og luttók í bólkaspælinum í Europa League í fjør, har teir vóru í bólki saman við eitt nú Arsenal og FC Køln.
BATE Borisov hevur luttikið í evropeiskum fótbólti á hvørjum ári síðani 1999 og hava vunnið heimligu kappingina á hvørjum árið síðani 2006. Í ár liggur liðið á fremsta plássi við seks stigum niður til nummar tvey eftir tólv umfør.
Hetta er fyrstu ferð, at BATE Borisov møtir einum føroyskum liði.


text:
Mississippi
Staturin Mississippi (enskt: State of Mississippi) er stakríki í Sameindu Statunum við umleið 3 mió. íbúgvum. Jackson er høvuðsstaðurin og størsti býurin. Í norðri hevur Mississippi mark við Tennessee, í eystri við Alabama, í suðri og vestri við Louisiana, og í vestri við Arkansas. Í suðri liggur Meksikoflógva. Í 1790 bleiv Mississippi stakríki í USA. Eyknevni er Magnoliastaturin (enskt: The Magnolia State). Magnolia er eitt slag av kjarri.
Framvegis er Mississippi strálbygt í stórum økjum. Íbúgvatættleikin er 24,5 persónar fyri ferkilometurin (fólkatættleikin í Føroyum er í miðal um leið 35,5 fólk fyri hvønn km2). Jackson er størsti býur í Mississippi, og fyrisitingarligur høvuðsstaður fyri lutstatin. Har búgva fleiri enn 172,000 túsund fólk. Johnny Cash-sangurin “Jackson” snýr seg um henda býin. Gulfport er næststørsti býur. Hann er týdningarmikil havnabýur við uml. 70,000 fólkum.
Innihaldsyvirlit
Landafrøði[rætta | rætta wikitekst]
Tað mesta av Mississippi - uml. 65 % - er skógarlendi.[1] Í Mississippi eru nógvar áir.[2] Á vestursíðuni er fyri tað mesta slættlendi, og har eru fleiri góðar havnir. Nógvastaðni eru stór slættlendi við sera fruktagóðari jørð. Sandur, móra og leirur, sum áirnar bera við sær, gera, at áarlendið er avbera fruktagott og hóskar væl til m.a. grønmetisdyrkan. Har jørðin er kargari, verður velt nøkur ár, og so liggur hon sum opinekra, til hon er vorðin fruktagóð aftur natúrliga. Nakrar av longstu áum í Mississippi eru Mississippi River, Pearl River, Pascagoula River og Tombigbee River. Áin Mississippi River, sum er mark millum Mississippi og Louisiana og Arkansas, er ein tann størsta og longsta áin í Amerika. Stóru áirnar og mýrarnar eru tilhaldsstaður hjá nógvum djóra- og plantumeingi. Meginparturin av Suðurmississippi eru Mississippi River-oyrarnar. Suður móti Meksikoflógvin er ógvuliga heitt. Biloxi er ein av stóru havnabýunum í Suðurmississippi.
Søga[rætta | rætta wikitekst]
Fyrstu evropeisku niðursetumenninir í Mississippi gróvu í analoysi út mest sum allar gravheyggjar í Mississippi og beindu fyri týdningarmiklum prógvum, sum søgdu frá hvat var í teimum, og hvussu teir vórðu gjørdir.
Sí eisini[rætta | rætta wikitekst]
Keldur[rætta | rætta wikitekst]


text:
Skjøl fyri søgn
Trý starvslesandi eru við til at skipa fyri norðurlendska skjalasavnsdegnum, sum verður á Skjalasavninum nú leygardagin
Leygardagin 12. november – tað er nú leygardagin – er Landsskjalasavnið opið fyri almenninginum frá klokkan 14 til 18. Eins og vanligt, so sleppur tú inn á lesistovuna, men leygardagin sleppur tú longur enn so: Tú sleppur inn á botn – inn á høvuðsgoymsluna, har annars bara starvsfólk sleppa!
Har vera ikki bert starvsfólk, ið taka ímóti og kunna teg um Landsskjalasavnið og skjalasavnsarbeiði. Har vera eisini trý lesandi, sum øll eru í starvsvenjing á Landsskjalasavninum.
Norðurlendskur skjalasavnsdagur
Tiltakið leygardagin verður fyriskipað í sambandi við norðurlendska ‘skjalasavnsdagin’, sum verður hildin á hvørjum ári annan leygardag í november.
- Endamálið við degnum er millum annað at kunna um arbeiðið hjá skjalasøvnunum, siga frá um leiklut teirra sum mentanarstovnar og vísa hvørja nyttu einstaklingar og samfelag kunnu fáa burtur úr søvnunum, sigur Turið Christophersen, sum er ein av teimum trimum starvslesandi.
Hini eru Elisa Abrahamsen og Poul Simonsen. Øll trý hava tey tikið BA-prógv í søgu á Setrinum. Tær báðar eru í holt við master-útbúgvingina á Setrinum, meðan Poul hevur valt at taka master-útbúgvingina í Aalborg.
Framsýning um Havnina
Framsýningin ”Býarmenning” verður á lesistovuni. Høvi verður at síggja, hvussu Tórshavn hevur ment seg gjøgnum tíðirnar. Serligur dentur er lagdur á arkitektekningar hjá H.C.W Torgarð og Palla Gregoriussen av kendum bygningum í Tórshavn, m.a. Hotel Hafnia, Útvarpshúsið og Gamla Apotek á Áarvegnum.
- Havnafólk eru nógv í tali, og Havnin er okkara høvuðsstaður, so at fáa vitan um, hvussu býurin hevur ment seg, átti at verið forvitnisligt, sigur Poul Simonsen.
Lata væl at
Tey trý starvslesandi hava fingið nógv burturúr tíðini á Landsskjalasavninum:
- Eg haldi, at eg kann svara fyri okkum øll, at hetta hevur verið spennandi og læruríkt, sigur Elisabeth Abrahamsen.
Skjalasavnsdagurin – Arkivernes Dag
Fyrsti ”Arkivernes Dag” varð hildin í Svøríki í 1998, tá nærum 35.000 fólk vitjaðu tey 350 søvnini, ið høvdu ”opið hús” henda dagin.
Danir tóku hugskotið til sín, og í 1999 skipaðu donsku lokalsøvnini fyri degnum, men frá 2001 hava almennu søvnini eisini verið við. Samstundis komu eisini Noreg og Ísland við og í 2002 Finnland.
Í Føroyum hevur ”Arkivernes Dag” verið táttur í virkseminum hjá Landsskjalasavninum síðani 2003 og hjá Norðoya Fornminnasavni síðani 2006.
Hevur tú hug at lesa søgu, so fá meira at vita her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Flogvit stuðul
Flogvit er ein fíggjarligur stuðul, ið MFS letur lesandi í teirra lestri. Endamálið við Flogvit er at stuðla ferðing í samband við innsavnan av tilfari til uppgávur, ið snúgva seg um føroysk viðurskifti.
Flogvit er nýggja heitið fyri stuðulin. Áður kom stuðulin úr GFSL, ið var stytting fyri Grunnurin Fyri Styttri Lestrarferðir.
Talan er um eitt amboð hjá MFS at stuðla lesandi í teirra lestri. Endamálið við Flogvit er at stuðla ferðing í samband við innsavnan av tilfari til uppgávur, ið snúgva seg um føroysk viðurskifti. Tað merkir við øðrum orðum, at MFS-limir kunnu fáa ískoyti til lestrarviðkomandi ferðing frá MFS.
Tað er Ráðið, ið hevur viðgerðina av umsóknum um hendi, og metir Ráðið í hvørjum einstøkum føri um, hvørt galdandi krøv verða lokin. Fyri at fáa játtað stuðul er m.a. neyðugt at lata MFS avrit av uppgávuni, ið er gjørd í samband við ferðina ella í øðrum føri grein til bløðini hjá MFS. Eisini skal váttan frá lærustovninum um, at ferðin er partur av uppgávuskrivingini, latast felagnum. Les annars meira um krøv í samband við umsóknina í reglugerðini fyri Flogvit her á síðuni.
Freistir at søkja
Flogvit verður játtað tvær ferðir um ári, á vári og á heysti. Freistir at søkja eru 1. apríl og 1. oktober á hvørjum ári.
Ferðing, sum stuðul verður søktur til, skal vera farin fram í tí tíðarskeiðinum, sum søkt verður til. Verður t.d. søkt 1. oktober skal ferðin vera farin fram í tíðarskeiðinum mei-september sama ár.
Grein 1
Endamálið við ferðini er at stuðla ferðing í samband við innsavnan av tilfari til uppgávur, ið snúgva seg um føroysk viðurskifti.
Grein 2
Ráðið hjá Meginfelag Føroyska Studenta (MFS) hevur viðgerðina um hendi. Innkomnar um umsóknir verða viðgjørdar á fyrsta nevndarfundi eftir 1. Apríl og 1. Oktober.
Grein 3
Roknskapurin hjá grunninum er serstakur partur av roknskapinum hjá MFS.
Grein 4
Umsøkjarin skal lata inn umsóknarblað, ið fæst frá MFS. Á umsóknarblaðnum skal upplýsast um:
* Navn og bústað.
* Hvagar gekk ferðin.
* Endamálið við ferðini.
Harumframt skal fyriliggja:
* Ferðaseðlar ella váttan um hesar.
* Avrit av uppgávu ella annað, ið var gjørt í samband við ferðina, til dømis grein um evni, ið kann latast Fjølni.
* Váttan frá lærustovni um, at ferðin er liður í útbúgving umsøkjarans.
Grein 5
Fyri at stuðul skal gevast, skulu – umframt treytirnar í grein 4 – hesar treytir verða uppfyltar:
* Umsøkjarin skal vera limur í MFS.
* Umsøkjarin hevur ikki fingið Flogvit stuðul áður í sama ári.
Grein 5, stk. 2
MFS metir í hvørjum einstøkum føri, um tað er fíggjarliga ráðiligt, at lata stuðul.
Grein 6
Stuðul verður bert givin fyri ferðaútreiðslur. Áljóðandi virði er av ráðnum sett til 1500 kr. fyri hvønn umsøkjara.
Eru ferðaútreiðslurnar minni enn áljóðandi virði, verður stuðulin givin, svarandi til ferðaútreiðslurnar.
Grein 7
Uppgávan verður latin uppgávusavninum hjá MFS og Landsbókasavninum, har hon verður skrásett og kann lænast.
Eru so mikið av upplýsingum givnir í trúnað, at uppgávan missir sítt innihald, og sostatt ikki kann brúkast, skal hetta váttast av læristovninum. Annað tilfar skal tí latast, sí grein 4 e).


text:
So er startlistin tøkur á www.aegir.is, har vit millum annað síggja at føroyingarnir slettis ikki eru so illa fyri, í styrkismeting við hinar luttakararnar. Vit síggja eisini at norski OL silvurvinnarin Alexander Dale Oen aftur luttekur í ár, og at hann og Jakob Jóhann Sveinsson, sum tit kanska minnast frá landsdystinum í Føroyum, fara at standa fyri nokk størstu holmgongunum á allari stevnuni, í 50, 100 og 200 metra bringusvimjing. Í øllum førum tá ið tað kemur til heimsklassasvimjing, við tað at teir báðir eru høgt plaseraðir á heimsstyrkislistanum, og at tað tíverri ikki eru so nógv onnur heimsklassanøvn á startlistanum.
Føroyskir svimjarar í topp 10 av øllum luttakarum:
- 50 rygg menn: Magnus Jákupsson (SSF) nr 3
- 50 rygg kvinnur: Birita Debes (SSF) nr 1, Poula Ø. Mohr (SSF) nr 5
- 50 bringa menn: Pauli Ø. Mohr (FS) nr 5
- 400 blandað kvinnur: Turið S. Christiansen (SSF) nr 1
- 50 frí menn: Pauli Ø. Mohr (FS) nr 2
- 50 frí kvinnur: Birita Debes (SSF) nr 7, Poula Ø. Mohr (SSF) nr 9
- 400 blandað menn: Magnus Jákupsson (SSF) nr 10
- 1500 frí menn: Óli Mortensen (HS) nr
- 800 frí kvinnur: Cecilia Eysturdal (SSF) nr 9
- 200 rygg menn: Magnus Jákupsson (SSF) nr 3
- 100 rygg kvinnur: Birita Debes (SSF) nr 2
- 200 bringa kvinnur: Turið S. Christiansen (SSF) nr 4, Tanja Skaalum (SSF) nr 6
- 100 frí menn: Pauli Ø. Mohr (FS) nr 5
- 200 frí kvinnur: Birita Debes (SSF) nr 7
- 400 frí kvinnur: Monika Biskopstø (SSF) nr 7, Cecilia Eysturdal (SSF) nr 9
- 200 rygg kvinnur: Birita Debes (SSF) nr 2
- 100 rygg menn: Magnus Jákupsson (SSF) nr 2
- 100 bringa kvinnur: Turið S. Christiansen (SSF) nr 6, Tanja Skaalum (SSF) nr 8
- 200 bringa menn: Ragnvald Jensen (FLOT) nr 10
- 200 firvald kvinnur: Óluva Jacobsen (Ægir) nr 8, Monika Biskopstø (SSF) nr 9
- 100 frí kvinnur: Poula Ø. Mohr (SSF) nr 7
Men bíða nú… startlistin sær fullkomiliga burtur frá aldursbólkunum, sum á Reykjavík International í ár eru at seniorar eru gentur og dreingir árgang 1995 og eldri, og at juniorar har eru gentur og dreingir árgang 1996 og yngri. Hetta merkir at til dømis Turið S. Christiansen, Óli Mortensen, Tanja Skaalum her omanfyri í veruleikanum ikki kappast ímóti øllum teimum sum eru á startlistanum, men hinvegin burdu verið heilt ovast á einum tilsvarandi junior-startlista.


text:
Verksmiðjutrolarin Sjúrðarberg er seldur til Russlands.
Hanus Hansen váttar fyri Portalinum at Sjúrðarberg er seldur til Russlands, og at JFK nú hevur eitt skip eftir í Barentshavinum.
- Russar hava keypt Sjúrðarberg fyri 41 milliónir krónur, og skipið fer úr Føroyum hósdagin, og skal latast nýggju eigarunum í Kirkenes í Norður Norra týsdagin í komandi viku.
Tað er manningin, sum skal sigla skipið yvir til Norra, og manningin, sum telur 25 mans, hevur fingið at vita, at hon er uppsøgd.
Les eisini: Fiskivinnunýskipanin tekur livibreyðið frá 25 familjum
Tað er alment kent, at tað er fiskivinnunýskipanin, sum er størsta grundin til, at JFK selur Sjúrðarberg.
- Tað er sjálvandi fiskivinnunýskipanin, sum vit hava sagt allatíð, fór at gera, at vit ikki kundu hava meira enn eitt skip í Barentshavinum, og so eru tað eisini lækkandi kvotur.
- Vit eiga 9.000 tons í Barentshavinum, og tað klárar Gadus at fiska, sigur Hanus Hansen, reiðari.
Hanus Hansen sigur eisini, at nú er óvist hvat hendir víðari, men talan verður ikki um nýbygging ella eitt annað skip fyri Sjúrðarberg.
- Vit vita, at vit fara ikki at eiga meira enn tað, vit hava í dag. Samlaða kvotan er 27.000 tons, og vit eiga so 9.000 tons. Hækkar kvotan, so fer tað, sum er omanfyri 27.000 tons á uppboðssølu. Eisini vita vit, at av samlaðu kvotuni skal ein partur av til menningarkvotur og uppboðsølu, sum vit fara niður um 27.000 tons, sigur reiðarin at enda.
Les eisini: Óvist um menningarkvoturnar verða lutaðar áðrenn ólavsøku


text:
11. mar. 2018
Skrásetingar-nr. Sp/f 2539
Sp/f Autotrans, 360 Sandavágur
Viðtøkur broyttar: 28.02.2018 (§§ 1 og 4)
Skrásetingar-nr. Sp/f 5750
Sp/f Bogi Hermansen, 420 Hósvík
Grannskoðari: Nýggjur grannskoðari: NUMO, góðkent grannskoðanarvirki, Vágstún 2, Postbox 144, 700 Klaksvík
Skrásetingar-nr. Sp/f 2401
Sp/f Handilsvirkið Niclasen, 380 Sørvágur
Grannskoðari: Nýggjur grannskoðari: NUMO, góðkent grannskoðanarvirki, Vágstún 2, Postbox 144, 700 Klaksvík
Farin frá sum grannskoðari: P/F Januar, løggilt grannskoðanarvirki, Óðinshædd 13, Postrúm 30, 110 Tórshavn
Skrásetingar-nr. Sp/f 5515
Sp/f HL, 188 Hoyvík
Viðtøkur broyttar: 14.02.2018
Hjánøvn: Nýggj hjánøvn: Sp/f Biðimansfyritøkan Sólsetur (Sp/f HL)
Endamál: Endamál felagsins er at veita tænastur innan handverk, keyp og sølu og annað virksemi í hesum sambandi,
at eiga, reka, keypa, selja og leiga út fasta ogn umframt at eiga partar í øðrum feløgum, gera íløgur í partabrøv
annars og at veita tænastur innan jarðarferðir og ervi, keyp og søla og annað virksemi í hesum sambandi.
Skrásetingar-nr. P/F 5534
P/F Betri Banki, 110 Tórshavn
Nevnd: Innkomin í nevndina: Per Noesgaard, Stisager 100, 2600 Glostrup, Danmark (nevndarlimur)
Flemming Bisgaard Nielsen, Valhalvej 16, 4000 Roskilde, Danmark (nevndarformaður)
Farin úr nevndini: Torben Henning Nielsen, Gildringeparken 19, 4690 Haslev, Danmark (nevndarformaður)
Skrásetingar-nr. 6701
Navn: ÍVF Vaskiskúrðurin á Gørðunum
Adressa: Oyravegur 6 Postrúm 145 900 Vágur
Kommuna: Vágs
Stovningardato: 01.03.2018
Viðtøkudato: 01.03.2018
Stovnarar:
Sp/f 2553, Sp/f Handilin á Gørðunum , Vágsvegur 105, 900 Vágur
Stjóri:


text:
Góð tíðindi – Lettar fara at stroyma beinleiðis frá Norðurlendsku Meistarastevnuni fyri Ung, sí swimming.lv. Hartil fara úrslitini at kunna síggjast her, har sum endaligu startlistarnir nú eisini síggjast.
Stevnupartarnir eru:
Partur 1, frá kl 10:00 Riga tíð, sum er kl 08:00 í Føroyum
Partur 2, frá kl 16:00 Riga tíð, sum er kl 14:00 í Føroyum
Partur 3, frá kl 10:00 Riga tíð, sum er kl 08:00 í Føroyum
Nú nærkast til ársins altjóða summarstevnur, har tilsamans 16 føroyskir svimjarar fara at royna seg á stevnum í Finnlandi, Lettlandi og Skotlandi. Flogferðir eru bílagdar osfr – her niðanfyri er upplisting av hópunum. Continue reading Hóparnir til EJM, NMU og EM 2018
Norðurlendsku svimjisambondini samtyktu nú týsdagin hin 31. januar, at Norðurlendska Meistarastevnan fyri Ung verður í Riga í Lettlandi hin 14. og 15. juli 2018, heldur enn sum áður lýst í Hamar í Noregi hin 7. til 8. juli 2018.
Kravtíðarskipanin verður verandi hin sama hjá Svimjisambandi Føroya, nú bara við hesum broytingum í vertsbýi og dagfesting.


text:
Zacharias Heinesen "Føroyskur mosaikkur"/
12. februar - 10. apríl 2016
Fríggjadagin 12.februar klokkan 16 letur ein stór framsýning upp í Listasavni Føroya við verkum hjá Zacharias Heinesen. Í tíðindaskrivi frá Listasavninum stendur: Zacharias Heinesen (f. 1936) er the Grand Old Man í føroyskari myndlist, skjótt 80 ára gamal og framvegis virkin. Fyri mong eru hansara landslagsmyndir ein dragandi syntesa millum føroyska náttúru og modernaða myndlist, við teirra dámi av einum koloristiskum mosaikki.
At lýsa landslagið við bygdini sum ein prýðiligan mosaikk er tað stóra íkastið hjá Zachariasi Heinesen í føroyska list. Hann hevur gjørt tað í einum ótali myndum, síðan hann frá fyrst í 1980-unum fann seg sjálvan sum listamaður. Við sínum flykrandi virknaði stendur myndin úr Haldórsvík í skuld til ta fronsku impressionismuna, sum eisini dyrkaði tað sólfylta támið og upploysnina av tingunum. Samstundis eru litflatarnir við til at strika undir dámin av flata og relieffi í myndini, so sum Cézanne og abstraktu eftirmenn hansara í franskari list vístu tað. Eisini frælsið hjá litunum í mun til myndevnið hevur franskan uppruna. Men allan henda arvin hevur Zacharias Heinesen umsitið á sín egna hátt. Í hansara føroysku ”mosaikkum” eru sansing, kraft og fjølbroytni. Framsýningin er retrospektiv og vísur eitt úrval av listini hjá Zacharias Heinesen frá síðst í fimtiárunum til í dag. Listamaðurin hevur arbeitt við nógvum miðlum ígjøgnum árini, men her eru oljumálningarnir í miðdepli, umframt brotamyndir úr viði, eins og landslagið er berandi myndevnið.


text:
Leikurin Luddi og Lundisa tekur útgangsstøði í náttúruni á eini lítlari, føroyskari oyggj: Mykines. Tvær lundapisur í Lundalandi síggja dagsins ljós og síggja alt fyri fyrstu ferð, eisini hvørja aðra - og uppdaga, at tær hava nakað í felag: tær duga at syngja sama sang.
Luddi og Lundisa er ein nýskrivaður barnasjónleikur, sum Vár Berghamar Jacobsen hevur skrivað fyri børnum serliga í aldrinum 3-7 ár, og øllum, sum hava hug at lata hugflogið fara á flog.
Tvær tær seinastu sýningarnar vera í Roykstovuni í Kirkjubø:
Leygardagin 10/2 kl. 15:00 Sunnudagin 11/2 kl. 15:00
Eftir hetta fer leikurin á leikferð kring Føroyar
Við í prísinum er drekkamuður, saft og ein køkubiti eftir sýningina, sum Kirkjubøgarður bjóðar.


text:
Thursday, March 23, 2017
‘Latið tykkum í spennitroyggju og leypið á bláman’
Óskilligt anti-trust, rættindi á uppboðssølu, bann móti útlendskum kapitali, avmarkingar fyri avreiðing uttanlands, skeivar umrokningar frá døgum til kvotur, ógreiðar reglur, villar heimildir til politikarar — skal vinnan skutlast?
Sjáldan um nakrantíð man, av politiskum brimbrotum, hava leikað so hart á bulin í føroyskari fiskivinnu. Allastaðni frá hoyrist alarmur um eitt ófantaligt lógarsmíð sum herfyri varð lagt alment fram undir heitinum “Uppskot til Løgtingslóg um fyrisiting av sjófeingi” — ein fløkjaligur orðastreymur um straff, spennitroyggjur og seyðbond fyri tey ið fáast við fiskivinnu og, í sama andadrátti, upplegg til glíðandi hálar, markleysar og ógjøgnumskygdar heimildir fyri ein landsstýrismann.
Hvør veit, kanska er hetta kaotikkur á høgum stigi, ið vil okkurt ítøkiligt sum enn ikki er avdúkað; ella er bara talan um ein óndan ruðuleika av neyðsemjum og ómegd aftan fyri politisk leiktjøld? Hvat annað skuldi tað kunnað verið?
Hvat hetta enn er, so tykist vera stungin út í kortið ein kollektiv óðamannaferð ið so ella so skal revsa alt og øll ið tey seinnu árini hava havt hegni, dirvi og umstøður til at byggja upp líkinda styrki innan føroyska fiskivinnu. Og so hendir tað mitt í gyltasta tíðarskeiði nakrantíð fyri okkara útflutningsvinnu.
Anti-trust reglurnar í lógaruppskotinum hava verið fyri lemjandi atfinningum av øllum ættum, og ei undur í. Skulu tær setast í verk soleiðis sum ætlað sambært fløkjutekstin, aftur við uppboðssøluni av tí nógva av føroyskum veiðirættindum, so skulu allar tær leiðandi fyritøkurnar í okkara fiskivinnu ikki bert forðast í at vaksa meira men beinleiðis skerjast í sínum verandi virksemi. At tílíkt sannlíkt fer at fáa vanlukkuligar avleiðingar fyri arbeiðspláss í Klaksvík og Runavík, og helst aðrastaðni við — eitt nú á Tvøroyri, í Kollafirði og í Fuglafirði — átti at fingið øll avvarðandi fakfeløg upp úr stólinum, soleiðis at landsins lógarsmiðir kunnu fáa høvi til at gera neyðugar ábøtur.
Tá hava vit ikki nevnt tann óhoyrda ótryggleika í vinnuni sum, aftan á eitt langt áramál í formi av sníkjandi glóðum, knappliga er sloppin at spreiða seg sum ein eldur. Hvussu í allari verðini skulu so virkis-tálmandi, váða-hækkandi og óvissu-økjandi tiltøk kunna stimbra til størri og breiðari luttøku í fiskivinnuni? Hvussu kunnu tílíkar atgerðir borga fyri burðardygd?
Nóg stór oyru?
Við at kasta okkara vinnu út í eitt umhvørvi merkt av politiskum instabiliteti, senda vit verandi viðskiftarum og øðrum ætlaðum keyparum úti á marknaðinum fyri fiskavørur nøkur royksignal sum bera boð um at her valdar meira enn ríkiligt av handilsligum óvissum, og tískil man mest ráðiligt vera at halda seg burtur.
Tá ið okkara útflutningsfyritøkur ikki longur vita hvat tær kunnu rokna við at hava framyvir av veiðirættindum og harvið rávørugrundarlag, so fer tað heldur ikki longur at bera til hjá teimum at gera størri avtalur við keyparar ella yvirhøvur at leggja framtíðar ætlanir ella gera langtíðar íløgur. So mikið eigur ein og hvør at kunna rokna út sum er uppvaksin í Føroyum.
Tá ið so uppboðssøla av veiðirættindum, ómotiveraðar reglur um anti-trust og aðrar nýggjar avmarkingar verða kombineraðar við at geva avvarðandi landsstýrismanni eitt hav av víðum og ógreitt orðaðum heimildum til at taka avgerðir um bæði líkt og ólíkt — tá verður tað vinnuliga umhvørvið ikki bara politiskt óstøðugt; tað verður kaotiskt út um alt mark.
Samstundis verða strangar avmarkingar settar fyri avreiðing uttanlands, meðan fullkomin stongsil verður settur fyri útlendskum kapitali í fiskivinnuni á sjónum. Hvat ætla vit við hesum?
Tað er ikki bara leiðandi fiskireiðarí og teirra atknýttu virkir á landi sum kenna óró um tað sum nú er farið í ta politisku rørleiðingina. Umrokning av fiskidøgum til kvotur sær út til at vilja revsa tey ið tryggjaðu sær rættindi undir Íslandi og brúktu fiskidagar til at spara heimleiðirnar fyri veiði — brúktir fiskidagar skulu einans telja ein triðing í mun til veidd tons undir Føroyum, skilst.
Eftir má so vera at vóna at oyruni á lógarsmiðunum hóast alt fara at roynast nóg stór til at fanga hvat ið veruliga er á vási í hesum døgum. Út frá tí sum nú hevur víst seg skal tó rættiliga nógv til.
Sjáldan um nakrantíð man, av politiskum brimbrotum, hava leikað so hart á bulin í føroyskari fiskivinnu. Allastaðni frá hoyrist alarmur um eitt ófantaligt lógarsmíð sum herfyri varð lagt alment fram undir heitinum “Uppskot til Løgtingslóg um fyrisiting av sjófeingi” — ein fløkjaligur orðastreymur um straff, spennitroyggjur og seyðbond fyri tey ið fáast við fiskivinnu og, í sama andadrátti, upplegg til glíðandi hálar, markleysar og ógjøgnumskygdar heimildir fyri ein landsstýrismann.
Hvør veit, kanska er hetta kaotikkur á høgum stigi, ið vil okkurt ítøkiligt sum enn ikki er avdúkað; ella er bara talan um ein óndan ruðuleika av neyðsemjum og ómegd aftan fyri politisk leiktjøld? Hvat annað skuldi tað kunnað verið?
Hvat hetta enn er, so tykist vera stungin út í kortið ein kollektiv óðamannaferð ið so ella so skal revsa alt og øll ið tey seinnu árini hava havt hegni, dirvi og umstøður til at byggja upp líkinda styrki innan føroyska fiskivinnu. Og so hendir tað mitt í gyltasta tíðarskeiði nakrantíð fyri okkara útflutningsvinnu.
Anti-trust reglurnar í lógaruppskotinum hava verið fyri lemjandi atfinningum av øllum ættum, og ei undur í. Skulu tær setast í verk soleiðis sum ætlað sambært fløkjutekstin, aftur við uppboðssøluni av tí nógva av føroyskum veiðirættindum, so skulu allar tær leiðandi fyritøkurnar í okkara fiskivinnu ikki bert forðast í at vaksa meira men beinleiðis skerjast í sínum verandi virksemi. At tílíkt sannlíkt fer at fáa vanlukkuligar avleiðingar fyri arbeiðspláss í Klaksvík og Runavík, og helst aðrastaðni við — eitt nú á Tvøroyri, í Kollafirði og í Fuglafirði — átti at fingið øll avvarðandi fakfeløg upp úr stólinum, soleiðis at landsins lógarsmiðir kunnu fáa høvi til at gera neyðugar ábøtur.
Tá hava vit ikki nevnt tann óhoyrda ótryggleika í vinnuni sum, aftan á eitt langt áramál í formi av sníkjandi glóðum, knappliga er sloppin at spreiða seg sum ein eldur. Hvussu í allari verðini skulu so virkis-tálmandi, váða-hækkandi og óvissu-økjandi tiltøk kunna stimbra til størri og breiðari luttøku í fiskivinnuni? Hvussu kunnu tílíkar atgerðir borga fyri burðardygd?
Nóg stór oyru?
Við at kasta okkara vinnu út í eitt umhvørvi merkt av politiskum instabiliteti, senda vit verandi viðskiftarum og øðrum ætlaðum keyparum úti á marknaðinum fyri fiskavørur nøkur royksignal sum bera boð um at her valdar meira enn ríkiligt av handilsligum óvissum, og tískil man mest ráðiligt vera at halda seg burtur.
Tá ið okkara útflutningsfyritøkur ikki longur vita hvat tær kunnu rokna við at hava framyvir av veiðirættindum og harvið rávørugrundarlag, so fer tað heldur ikki longur at bera til hjá teimum at gera størri avtalur við keyparar ella yvirhøvur at leggja framtíðar ætlanir ella gera langtíðar íløgur. So mikið eigur ein og hvør at kunna rokna út sum er uppvaksin í Føroyum.
Tá ið so uppboðssøla av veiðirættindum, ómotiveraðar reglur um anti-trust og aðrar nýggjar avmarkingar verða kombineraðar við at geva avvarðandi landsstýrismanni eitt hav av víðum og ógreitt orðaðum heimildum til at taka avgerðir um bæði líkt og ólíkt — tá verður tað vinnuliga umhvørvið ikki bara politiskt óstøðugt; tað verður kaotiskt út um alt mark.
Samstundis verða strangar avmarkingar settar fyri avreiðing uttanlands, meðan fullkomin stongsil verður settur fyri útlendskum kapitali í fiskivinnuni á sjónum. Hvat ætla vit við hesum?
Tað er ikki bara leiðandi fiskireiðarí og teirra atknýttu virkir á landi sum kenna óró um tað sum nú er farið í ta politisku rørleiðingina. Umrokning av fiskidøgum til kvotur sær út til at vilja revsa tey ið tryggjaðu sær rættindi undir Íslandi og brúktu fiskidagar til at spara heimleiðirnar fyri veiði — brúktir fiskidagar skulu einans telja ein triðing í mun til veidd tons undir Føroyum, skilst.
Eftir má so vera at vóna at oyruni á lógarsmiðunum hóast alt fara at roynast nóg stór til at fanga hvat ið veruliga er á vási í hesum døgum. Út frá tí sum nú hevur víst seg skal tó rættiliga nógv til.
Subscribe to: Post Comments (Atom)


text:
VOXBOTN 2016
Mær dámar so væl at seta nýggj sett saman. Nú tá Voxbotn er í dag, havi eg sett trý ymisk sett saman, sum eg kundi funnið uppá at fari í. Tá tað kemur til festivalar, haldi eg gott at man kann vera eitt sindur eyka kreativur, og gera okkurt útyvir tað vanliga. Leður er altíð lekkurt og heitt, og er lætt at seta saman við ymiskum. Tað kann verða hent at hava ein kepp í morgin, ella kanska eina paraply, nú teir boða frá regni. Annars, ber tað til at fara í skógvar við hæli, nú man ikki skal ganga á grasi. Hetta eru nøkur av pløggunum eg havi valt, at taka við hesu ferð. Hvat sett dámar tykkum best?? 🙂
Vónandi fáa tit ein góðan festival. Vit síggjast á Voxbotn 😀
M&K


text:
Bræv Paulusar ápostuls til Efesusmanna, kapittul 3
Paulus kallaður til at boða Guðs loyndardóm: At heidningar skulu eiga fullan part í frelsuni við Kristi
v1
Tess vegna er tað, at eg, Paulus, fangi Krists Jesu fyri tykkara skuld, tit heidningar –
v2
um tit annars hava hoyrt um húshaldið við teirri Guðs náði, sum mær varð givin viðvíkjandi tykkum,
v3
at við opinbering varð loyndardómurin kunngjørdur mær, soleiðis sum eg frammanfyri stutt havi skrivað,
v4
so at tit av tí, tá ið tit lesa tað, kunnu skyna um fatan mína av loyndardómi Krists,
v5
sum í fornum tíðum ikki varð kunngjørdur mannabørnunum, soleiðis sum hann nú er opinberaður hansara heilagu ápostlum og profetum í andanum:
v6
at heidningarnir eru samarvingar og samlimir og samluttiknir í fyrijáttanini í Kristi Jesusi við gleðiboðskapinum,
v7
sum eg eri vorðin tænari fyri, samsvarandi teirri Guðs náðigávu, sum mær er givin við kraftini í mátti hansara.
v8
Mær, hinum allarminsta av øllum heilagum varð henda náðin givin, at boða heidningunum gleðiboðskapin um hin órannsakanliga ríkdóm Krists,
v9
og at upplýsa allar um, hvussu tað er við húshaldinum við hesum loyndardómi, sum frá ævigum tíðum hevur verið fjaldur í Guði, sum allar lutir hevur skapað,
v10
fyri at Guðs margfaldi vísdómur nú av kirkjuliðinum skuldi verða kunngjørdur valdunum og ráðunum á himnagrundum,
v11
samsvarandi hini ævigu fyriætlan, sum hann fullførdi í Kristi Jesusi, harra okkara,
v12
sum vit hava treysti okkara í og atgongd í lít við trúnni á hann.
v13
Tí biði eg, at tit ikki mega falla í fátt av trongdum mínum fyri tykkara skuld; tær eru heiður tykkara. –
Forbøn
v14
Tess vegna er tað, at eg boyggi knæ míni fyri faðirinum,
v15
sum allur faðirskapur fær navn av á himnum og á jørð,
v16
at hann av dýrdar ríkidømi sínum má geva tykkum veldigliga at styrkjast við anda sínum í hini innaru menniskju tykkara,
v17
at Kristus má búgva við trúnni í hjørtum tykkara,
v18
so at tit, rótfestir og grundfestir í kærleika, mega verða førir fyri at fata saman við øllum hinum heilagu, hvat ið er breiddin og longdin og dýpdin og hæddin,
v19
og at kenna kærleika Krists, sum ber av øllum kunnleika, fyri at tit mega fyllast til alla fylling Guðs.
Lov til Guðs
v20
Men honum, sum er mentur í øllum lutum at gera langt út um alt tað, sum vit biðja um ella skilja, eftir teirri kraft, sum virkar í okkum,
v21
honum veri æra í kirkjuliðinum og í Kristi Jesusi gjøgnum allar ættir, um aldur og allar ævir! Amen.


text:
B°n broytir tjˇina
7. mars 2011
Tað eru dømir, sum vísa, at tá ið fólk, ið eru í svárastu neyð, blaka seg á Gud, kann alt samfelagið broytast. Her taka vit eitt petti úr bókini ”Bønn, har det noen hensikt?” av Phillip Yancey.
Tað eru dømir, sum vísa, at tá ið fólk, ið eru í svárastu neyð, blaka seg á Gud, kann alt samfelagið broytast. Her taka vit eitt petti úr bókini ”Bønn, har det noen hensikt?” av Phillip Yancey.
Í 1980-árunum var ein prestur við navninum Laszlo Tøkes settur at virka í einari lítlari reformeraðari meinigheit. Har skuldi hann arbeiða millum sínar ungarsku landsmenn, sum vóru ein kúgaður minniluti hinumegin rumenska markið.
Undanmaður hansara hevði opinberliga stuðlað stjórnini í tí kommunistiska Rumenia, ja, hann var farin so vítt, at hann gekk við einari reyðari stjørnu á prestakjóla sínum. Tøkes harafturímóti tók til orðanna móti órættinum og mótmælti atburðinum hjá stjórnini. Skjótt fór kirkjan at fyllast hvønn sunnudag. Har komu kirkjufólk og andstøðufólk bæði av rumenskum og ungarskum uppruna. Limatalið vaks frá 40 til 5.000.
Trygdarvørðarnir fingu eisini rættiliga eyguni upp fyri hesum djarva presti. Teir høttu fleiri ferðir við at brúka harðskap móti Tøkes, og eitt kvøldið varð politiið boðsent at koma og blaka hann út.
Tíðindini bórust sum eldur í turrum hoyggi, og kristin í hundraðtali – bæði baptistar, ortodoks, reformert og katolikkar – tustu út úr heimum sínum og kringsettu húsini hjá Tøkes og gjørdu á tann hátt ein verjugarð. Tey stóðu har bæði dag og nátt við tendraðum ljósum og sungu sálmar.
Nakrar dagar seinni breyt politiið gjøgnum fólkahópin at taka Tøkes. Staðin fyri at spjaðast og fara til hús gjørdu mótstøðufólkini av at marsjera oman til politistøðina í miðbýnum. Sum skrúðgongan við gangi gekk gjøgnum gøturnar, løgdust fleiri fólk afturat. Sum frá leið vaks fólkahópurin á torginum til yvir 200.000, og tað var mest sum alt fólkið har í økinum.
Tann rumenski herurin sendi hermenn hagar, og har gjørdist eitt blóðbað, tí teir fóru at skjóta eftir fólkahópinum. Teir drupu yvir hundrað fólk og særdu uppaftur fleiri. Framvegis varð fólkið standandi og sýtti fyri at lata seg spjaða.
Ein prestur har í grannalagnum steig fram og talaði til mótstøðufólkini í einari roynd at sissa ta vaksandi øðina og forða fyri einum beinleiðis uppreistri. Hann byrjaði við trimum orðum: ”Latið okkum biðja!”
Óbiðin fall øll henda stóra samkoman á knæ og bað Harrans bøn – í felags borgarligum ólýdni.
Eftir nøkrum døgum spjeiddi mótmælið seg til høvuðsstaðin Bucuresti, og stutt eftir fall stýrið hjá Nicolae Ceausescu, sum hevði stýrt Rumenia við jarnhond.
”SHALOM”
Effie Campbell umsetti.


text:
Ehm, er tað bert eg, ið ikki veit nakað, ella er startlistin til OYL ikki komin enn ??
4 thoughts on “OYL”
-
Tað tykiskt ikki sum um at samskifti er nakað sum Rodos-búgvar ganga so høgt uppí.
Heimasíðan er ógvuliga avmarkað – eg sakni til dømis nakað so basalt sum upplýsingar um hvørjir luttakararnir yvirhøvur eru, úr ymisku londunum (so at man kann vurdera hvussu sterk kappingin verður, alt eftir um Dimitri er har osfr).
Hartil hjálpir tað lítið at spyrja í telduposti, tí hann í triathlon svarar í øllum førum ikki. Høvuðskontaktin svarar, um enn svarið sjáldan kann brúkast til nakað.
Eg stúri fyri sjálvar leikirnar, tá ið tað eftir øllum at døma verður upp til SVF/Kringvarpið at kunna tey sum heima sita um úrslitini á Rodos. Tí um ikki ein nýggju og spennandi Rodos-heimasíða verður smekkað upp her í vikuskiftinum, so sær tað út til at verða ógvuliga avmarkað við upplýsingum har. Trúgvi í øllum førum einki uppá nakað Live Results ella líknandi.
Soe… tað er upp til okkum onnur at finna internet har tað yvirhøvur ber til, og lata frætta heim 🙂
-
Ja, tað er keðiligt. tí tú sært slett ikki hvussu tú liggur ella nakað ..
-
OYL má verða tað minsta ein sum svimjari á Tvøroyri eigur at órógvast yvir. Borgarstjórin hevur akkurát sagt í útvarpinum at svimjingin á Tvøroyri hevur tað so gott sum hon kann. So har verður neyvan nakað at koma eftir í framtíðini. Maðurin er tíverri ikki komin inn í hesa øldina við báðum beinum enn. Sikken ein …..
-
Ongastaðni í Føroyum er so stutt millum hyljaveggirnar sum á Tvøroyri. Hitt – at svimja langt – taað kann bara klárast við at svimja oftari.
Nei tvætl, tit mugu hava ein nýggjan hyl.
-
-
Ger viðmerking Cancel reply
This site uses Akismet to reduce spam. Learn how your comment data is processed.


text:
Arvurin eftir Rin-Tin-Tei farbróður
Bókadeild Føroya Lærarafelags
67,00 kr
Spar 5,00 kr
- Síður: 93
- Útgávuár: 2004
- Upprunamál: norskt
- Innbinding: innbundin
- Rithøvundur: Ingvar Ambjørnsen
- Myndir: Per Dybvig
- Týðari: Alexandur Kristiansen
Um vinmenninar báðar, Samson, ein ógvuliga ljótan hund, og Roberto, ein listinlærdan og svangan frens. Lívið er fátæksligt og keðiligt, til postboðið ein dagin kemur við einum brævi, har tað stendur, at Samson hevur arvað ein farbróður, hann onki visti um. Eftir hetta broytist alt...


text:
Orð og lag: Martin Joensen
Kærasta kvinna, tú ert mítt sálarljós!
Mann nakar finna tín líka, væna drós?
Hvar finst tann rósa, sum mátast kann við teg?
Nei, teg vil eg kjósa fram um tær allar,
eg sá á mínum veg.
So lat heimin vita, at eg fagni tær í kvøld.
Uttan tín hita var náttin mangan køld.
Lat gella um geilar, at eingin er sum tú!
Hvat enn mær so feilar, ert tú mín lekidómur,
frægdarfrú!
Eg var ísakaldur, svangur, heimleysur á nátt,
tá ið tú komst framvið og smíltist,
tú beyð mær inn um gátt.
Tað besta tú hevði, tú gavst mær uttan drál.
Títt hjarta tú legði í mína stirdu sál!
Og nú er hon tiðnað, vorðin eins og nýggj,
– eg elski teg, vina, so lat meg hevja teg
upp um hægstu skýggj!


text:
Ein nýggjur drongur, Rokko, kemur at spæla við liðnum hjá fótbóltsjassunum. Tað er ikki hvør sum helst drongur, tí pápi hansara er komin úr Brasilia at spæla við kenda FC Bayern München liðnum. Spurningurin er so, um pápin heldur villu fótbóltsjassarnar vera nóg gott lið hjá soninum at spæla við á.
Ein dagin kemur Rokko ikki til venjing, tí pápin vil hava hann at spæla við liði hjá Bayern. teir villu fótbóltsjassarnir fáa gron, men ikki leingi, tí so fara teir undir harða venjing og so bjóða teir Bayern av til dyst!
Aftur


text:
- Tíðindi, mentan og ítróttur
Fiskiskapurin á Flemish Kap kann byrja 7. januar
Á midnátt byrjaði føroyski toskafiskiskapurin á Flemish Kap.
Føroyska kvotan á er í ár 2491 tons av toski. Fiskiskapurin á Flemish Kap verður skipaður við felagskvotu, og alt skal fiskast við línu.
Átta línuskip hava fingið loyvi at royna á Flemish Kap, og fáa tey tí í meðal 311 tons at fiska. Men av tí at talan er um felagskvotu, so kunnu einstøk skip fiska meira enn hesi 311 tonsini, áðrenn samlaða felagskvotan er uppfiskað.
Ågot, Klakkur, Kambur, Stapin, Eivind, Pison, Sandshavið og Jákup B hava øll fingið loyvið útskrivað frá Vørn til at fiska føroysku kvotuna á Flemish Kap.
Sí eisini


text:
Kalsoy
Kalsoy er ein long og smøl oyggj, sum eisini er tann vestasta av teimum seks Norðuroyggjum. Til víddar er hon 31 ferkilometrar, og vegasamband og fýra tunlar gera tað koyrandi millum allar bygdirnar. Hon hevur 4 smáar bygdir, sum eru bundnar saman við vegum og 4 tunlum. Best kenda søgnin úr Kalsoynni, er søgnin um Kópakonuna í Mikladali. Í Kalsoy er bert ein kommuna, sum er Húsa kommunu, ið fevnir um bygdirnar Húsar og Syðradal. Áður var eisini Mikladals kommuna, sum fevndi um bygdirnar Mikladal og Trøllanes, men hesar bygdir eru nú partar av Klaksvíkar kommunu. Í teimum fýra bygdunum búgva tilsamans 95 fólk, harav búgva 62 fólk í Húsa kommunu, 48 á Húsum og 14 á Syðradali, 53 fólk búgva í Mikladali og 24 á Trøllanesi.
Innihaldsyvirlit
Landafrøði[rætta | rætta wikitekst]
Kallsoyggin er ein smøl norð- suðurgangandi fjallarøð og ikki javnt høg. Norðantil, serliga vestursíðan, er høgt berg, men longur suðuri lækkar bergið og verður til brattar líðir og skorar, undirhagin er lítil á verstursíðuni. Eystursíðan er meira grøn og ikki so brøtt. Á oynni eru í alt 11 dalar. Oyggin verður meira høglig longur suður ein kemur. Nestindar (788 m.) eru hægsta fjall á Kalsoynni. Næsthægsta fjallið er Botnstindur, sum er 743 m. høgt.
Navnið hevur Kalsoy eftir Kallinum, sum var drangur norðast á oynni.
Djóra og plantulív[rætta | rætta wikitekst]
Á Kallsoynni er nógvur haga/landfuglur. Norðantil er nógvur bjargafuglur. Haran er einasta villini súgdjórið á oynni, og hvørki mýs ella rottur finnast, hóast rotta finst á øllum grannaoyggjunum.
Plantulívið er áhugavert og fleiri sjáldsamar plantur finnast bæði við Galvin og í norðasta parti av oynni. Kalsoyggin er einasta oyggin Føroyum, har tað er staðfest at øll fýra sløgini av føroyskum píli vaksa .
Bygdir[rætta | rætta wikitekst]
Bygdirnar, ið allar liggja á eystursíðuni á oynni, eita Syðradalur, Húsar, Mikladalur og Trøllanes. Fyrr var eisini bygdin Blankskáli á vestursíðuni á oynni, men eftir ógvusligt skalvalop í 1809 flutti alt fólkið haðani og búsettist í Syðradali í staðin.
- Blankskáli, útdeyð
- Húsar
- Mikladalur
- Syðradalur
- Trøllanes
Vinnuvegir[rætta | rætta wikitekst]
Kalsoy er eitt landbúnaðarøki; tey flestu ársverkini eru í landbúnaðinum, harnæst kemur arbeiðið á Smoltstøðini í Knúksdali. Onnur ársverk eru fraktkoyring, busskoyring og læraravstarvið. Parttíðarstørv eru í landbúnaðinum, hjá landsverkfrøðinginum, í handlinum, postútbering, heimahjálp, ein smiður, lastbilakoyring og nakrir eru sjómenn. Nøkur hava sítt dagliga yrki í Klaksvík og aðrastaðnis, onkur av hesum ferðast til arbeiðis og aftur, hvønn dag. Ferðavinnan er við at fáa fótin fastan, og virksemi hjá Sp/f Viljanum fevnur um mat og túrar í oynni. Smiðjan hjá Mikkjal á Trøllanesi er eisini eitt handverk- og ferðavinnutiltak, umframt onnur ferðavinnutiltøk sum eru ávegis. Síðani tunlarnir komu á oynni og lunnar vóru lagdir fyri góðum ferðasambandi, er virksemi økt.
Nógv seyðahald er í oynni, og í Mikladals kommunu er eisini nógv neytahald. Har eru eini 40-50 neyt, av hesum eru 25 mjólkineyt, sum øll eru á Trøllanesi. Annars eru kalsoyingar til skipsfiskiskap, nakrir arbeiða í Klaksvík, og seinastu árini hevur eisini verið arbeitt við at sambinda allar bygdirnar í oynni við vegum og tunlum. Tað eru fýra tunlar í oynni, sum samanlagt hava eina longd uppá 5.500 metrar. Ein smoltstøð er í Knúksdali millum Húsar og Syðradal, og har arbeiða 5 til 10 fólk. Støðin framleiðir 1,7 millión smolt um árið.
Kend fólk[rætta | rætta wikitekst]
- Hans Jákup Glerfoss úr Mikladali (f. 1937) er yrkjari og listamálari. Hann málar serliga litirnar upp ímóti tí gráa og svarta. Listaverkini hjá Hans Jákupi eru ofta lýsingar av fólki og figurbólkum við blýanti, penni og tushpensli.
- Gunnleivur Glerfoss úr Mikladali (1948-91) var fittur í hondunum og hegnismaður. Umframt sítt handverk gjørdi hann eisini nógv við at mála og tekna. Eftir Gunnleiv finnast nógvar tekningar og málningar kring landið.
- Hans Hansen úr Mikladali (1920-1970) var nógv bundin at heimbygdini, landslagnum og fólkinum har. Hans gekk eisini nýggjar leiðir innan málningalist, hann kunnaði seg m.a. um mosaik- og frescoteknikk. Íblásturin frá frescomálningum sæst aftur í hansara oljumálningum.
- Fridtjof Joensen úr Mikladali (1920-1988) var maskinmeistari og í mong ár við fiskiskipi. Í frítíðini gjørdi hann træskurðir. Sum 47 ára gamal fór hann á myndahøggaraskúla í Danmark. Umframt træ nýtti Fridtjof eisini tilfar sum jarn, kopar, stál og aluminium. Standmyndir, sum Fridtjof hevur evnað til, standa í nógvum bygdum og býum kring landið.
- Poulina Joensen úr Mikladali (1921-1996) er kend fyri sínar naturalistisku málningar í ljósum, klárum litum. Hon gjørdi eisini blýantstekningar og málaði nógv á postalín.
- Eliesar í Pálsstovu (1880-1957) var hegnismaður. Hann málaði, teknaði og gjørdi træskurðir. Hann var eisini kendur fyri sínar glaseringar (mála áringar á vegg). Listaverk hjá Eliesari eru at síggja í nógvum heimum, umframt á apotekinum á Fornminnasavninum í Klaksvík, har hann millum onnur hevur prýtt veggin við myndum.
- Absalon Guttormsen av Trøllanesi (1830-1902) var hegnismaður og kendur fyri at vera framburðssinnaður og skapandi. Hann var, umframt at vera smiður, lærari, bóndi og tingmaður, eisini fotografur. Fleiri av myndum hansara eru í Kalsoynni og á Fornminnasavninum í Klaksvík.
- Johanna Mathea Skaale av Trøllanesi (1906- 2007) búsettist í Tórshavn, men hon var fødd og uppvaksin á Trøllanesi. Hon var kend fyri sítt hegni, serliga at seyma og evna pløgg til. Eitt tíðarskeið seymaði Johanna Mathea m.a. fyri tey fínu í Keypmannahavn: hon var við til at seyma kjólan hjá Alexandrinu drotning, ommu Margretu, sum hon nýtti til forlovilsisveitsluna hjá Fríðriki og Ingrid í 1934.
- Katrina á Trøllanesi var eitt umboð fyri mentanina á Trøllanesi; hon umboðaði handalagið og hegnið, sum framvegis er eitt eyðkenni fyri tey í Útistovu. Hon gav út bók um plantuliting, sum var hennara serfrøði úr heimbygdini. Í 1973 fekk hon Virðisløn M.A. Jacobsens fyri fagrar bókmentir. Hesa virðisløn fekk hon fyri bókina Plantuliting. “Bókin er bæði eitt hent upplýsingarverk og lívsverkið hjá einari ídnari og kønari kvinnu. Vit hava ikki ivast í at lata høvundin fáa virðisløn fyri hetta verkið”, stendur m.a. í lýsingini av virðislønini. Hon var av ídnastu loysingarfólkum.


text:
- Tíðindi, mentan og ítróttur
2018 verður ár fyri málmenning hjá børnum
Endamálið er at økja um tilvitið hjá øllum, sum eru um smæstu børnini. Øll børn eru fødd við evnunum at læra mál, men fortreytin er, at hesi evni verða aktiverað og ment. Og tað verða tey bert, um vit vaksnu eru tilvitað um okkara týðandi leiklut í málmenningini hjá børnunum, og at vit áhaldandi seta orð á lutir og gerðir, og tað, sum annars fyriferst í gerandisdegnum.
Regluliga hava vit seinastu árini hoyrt bæði námsfrøðingar og lærarar rópa varskó, tí orðfeingið hjá børnunum er skjótt og støðugt minkandi. Vanlig orð hvørva, málfatanin minkar og enskt trokar føroyskt burtur.
Seinastu árini er dagliga samveran, og samrøðan, millum okkum menniskju nógv broytt. Serliga tí skermar eru vorðnir ein natúrligur partur av gerandisdegnum hjá bæði børnum og vaksnum. Tað hevur sínar fyrimunir, men tað hevur eisini sínar fylgjur.
At varpa ljós á málmenningina hjá børnunum er ein roynd gera nakað við hesar fylgjurnar og økja um tilvitið, heldur enn bara at lata standa til.
Hartil eru støðugt fleiri fleirmælt børn í Føroyum, sum hava trupulleikar við føroyskum. Eisini fyri tey er tað ein greiður fyrimunur, at vit varpa ljós á málmenningina og tær málsligu og mentanarligu avbjóðingar, sum fleirmælt børn kunnu hava.
Men málmenning snýr seg ikki bara um talað mál. Eisini eru mong børn, ið nýta aðrar samskiftishættir, so sum teknmál, myndir ella teldu.
Árið er ætlað sum ein útrætt hond og ein stuðul til øll, sum eru um børnini, og árið skal eisini heysta fleiri ítøkilig amboð til at menna børnini málsliga við spæli, søgum, sangi og stuttleika.
Tí verður slagorðið fyri árið »Spæla, mæla, tala«. Hetta er ein lýsing av stigunum, sum eru í málmenningini hjá børnum, har spæl er grundarlagið, síðani koma ljóð og einstøk orð, áðrenn tey fara at tosa og tala.
Mentamálaráðið hevur longu sett tiltøk í verk – millum annað hava fleiri ymiskar verkætlanir, sum stimbra málmenningina hjá børnum, fingið játtan av upphæddini til børn og ung. Hesar verkætlanir verða ætlandi lidnar í 2018 og 2019 – og í 2018 verða pengarnir til børn og ung somuleiðis aftur latnir verkætlanum, sum snúgva seg um málmenning.
Landsstýriskvinnan í Mentamálum hevur somuleiðis kunngjørt, at Barnasangbók Føroya skal latast øllum nýføðingum í vøggugávu, so tey smæstu kunnu fáa móðurmálið sungið inn við móðurmjólkini. Arbeiðið við at gera sangbókina byrjar longu í januar.
Tað verður Mentamálaráðið, sum fer at samskipa árið fyri málmenning hjá børnum, men eisini Heilsu- og Innlendismálaráðið, Almannamálaráðið og Uttanríkis- og Vinnumálaráðið hava undirstovnar, sum beinleiðis nerta við økið. Tey fara tí eisini at hava ein aktivan leiklut.
Sí eisini